Garaiko Historia Unibertsitate Masterra\nGaraiko Historia Unibertsitate Masterra/\nGaraiko Historia Masterra\nHistoria Garaikidearen Saila\nHistoria Garaikideko unibertsitate arteko Masterra titulu ofizial bat da (1393/2007 EDk arautua), eta Europako Unibertsitate Eremuaren garapenerako zuzentarauen arabera diseinatua.\nMasterrak Unibertsitate arteko izaera du, eta honako unibertsitate hauetako Historia Garaikideko sailek eta arloek ematen dute batera: Madrilgo Complutense Unibertsitatea (UCM), Madrilgo Autonomoa (UAM), Bartzelonako Autonomoa (UAB), Santiago (USC), Kantabria (UC), Valentzia (UV), Euskal Herria (UPV-EHU) eta Zaragoza (UZ), Menéndez Pelayo Nazioarteko Unibertsitatearen (UIMP) lankidetzarekin. Ikasle bakoitzak matrikulatu nahi duen unibertsitatea hautatzen du, eta, gutxienez, 3 hautazko ikastaro egiten ditu (15 kreditu) egoitza horretan, baina gainerako gaiak egin ditzake programan parte hartzen duten beste unibertsitate batzuetan. Gainera, irakaskuntza komunak jasotzen ditu sarean, eta Santanderreko Magdalena Jauregian (UIMP) egiten den uda-ikastaro bateratu batean.\nMasterreko moduluak historia garaikidearen arloko ikerketa-lanak egiteko tresna egokiak eskaintzeko diseinatuta daude, eta azken lana balizko ikerketa aurreratu baten prestakuntza-lan gisa aurreikusita dago (doktorego-tesi batek duen izaera berbera).\nUnibertsitate Masterreko titulua lortzeko, aurrerago adierazten diren moduluak gainditu behar dira, eta, oro har, 60 ECTS kredituren lan-karga dute.\nMasterra bi modutan egin daiteke:\n1.\tLanaldi osoan: hamabi hilabetez, datorren urteko urria eta azaroa bitartean. Modu honek arduraldi oso altua eskatzen dio ikasleari, 1.800 ordu lan egin beharko baititu edo, bestela esateko, 225 lanaldi oso urte beteko ikasturtean.\n2.\tLanaldi partzialean: bi ikasturte akademikotan. Lehen urtean, gutxienez, 30 ECTS kreditutan matrikulatzea aholkatzen da: 10 I. modulukoa (nahitaezkoa), gehi hautazko gaien 20.


MUBIL, Gipuzkoako elektromugikortasun zentroa aurkeztu zen atzo Tolosan | Cidetec\nMUBIL, Gipuzkoako elektromugikortasun zentroa aurkeztu zen atzo Tolosan\nCIDETEC ENERGY STORAGE energia biltegiratzeko laborategi aurreratua kudeatzeaz arduratuko da eta proiektuaren zati bat finantzatuko du.\nGipuzkoako proiektu estrategikoetako bat da hau, eta helburu nagusia MUBIL zentroa elektromugikortasunarekin loturiko berrikuntzen eta ezagutzaren interesgune izatea eta gure lurraldea mugikortasun elektrikoaren eta energia biltegien nazioarteko abangoardian kokatzea da.\nAne Insausti zuzendariak azaldu zuen moduan, MUBIL-ek lau norabidetan egingo du lan: azpiegitura teknologiko indartsua izatea, ekintzailetza sustatzea, ezagutza sortzea eta kudeatzea eta, esperimentazioaren bidez, Gipuzkoa “living lab” bilakatzea.\nZentroa urtea amaitu aurretik jarriko da martxan, eta eraikinaren 2.300 metro karratuetatik 1.400 Cidetec enpresak kudeatuko duen energia biltegiratzeko laborategi aurreratuak hartuko ditu. Javier Rodríguez zuzendari nagusiaren arabera, Europa mailan punta-puntakoa den ekipamendua izango du, hala nola mahai bibratzaile bat, eta «lurraldeko enpresa guztiek izango dute prototipoak eta produktuak probatzeko aukera».\nLaborategian egindako inbertsioa 8 milioi eurokoa izango da, eta zati bat Cidatec-ek finantzatuko du. Gainera, etorkizuneko mugikortasun elektrikora bideratutako gelaxka eta baterietan hobekuntzak egiteko behar den ekipamendu teknologiko guztia emango du enpresak.\nAne Insausti eta Javier Rodríguezekin batera, honako hauek egon ziren ekitaldian: Imanol Lasa, sustapen ekonomikoaren saileko foru diputatua; Ainhoa Aizpuru, proiektu estrategikoen saileko foru diputatua; Eneko Goia, Donostiako alkatea, eta Olatz Peon, Tolosako alkatea.


Txaikovski twist batekin\n2017ko irailak 21, osteguna | Ordua Euskal Herrian 12:36:38\nTchaikovsky Symphony Orkestra. Zuzendaria: Vladimir Fedoseiev. Bakarlaria: Varvara (piano-jotzailea). Egitaraua: Txaikovskiren obrak. Donostiako Kursaal Auditorioa. Apirilaren\nDonostiako Kursaal Fundazioak Txaikovski monografiko erabat atsegina oparitu zigun. Klasiko unibertsalak, publikoaren gustukoak, errazak entzuteko… Arrakasta segurua. Beraz, inongo arazorik ez txaloaldiak lortzeko. Baina kasu hauetan, betiko errepertorioaren faboritoak eskaintzen direnean, zerbait gehiago behar da benetako interesa pizteko.\nAldi honetan, orkestra interesgarri batek jotzeaz gain, bi pertsonalitate berezi izan genituen taula gainean: Varvara Nepomniastxaia piano-jotzaile errusiarra, oso musikari diferentea, eta Vladimir Fedoseiev zuzendaria, berezko estiloa duena, dudarik gabe. Osagai hauekin, merezi izan zuen saioak, gustatu ala ez.\nTxaikovskiren 1. Piano eta orkestrarako kontzertua, si bemol minorrean, op. 23 benetako goxokia da. Nork ez ditu gustuko lan honen melodia zabalak, ameslariak, une folkloriko distiratsuak, joko erritmikoak… Obra zaila da bakarlariarentzat, dudarik gabe, eta beraz, interpretazio ona lortzeko behar da pianista trebea eta horrez gain, musikaltasun aparta duena. Varvara (hala da bere izen artistikoa, abizenik gabe) ez da musikari arrunta, berak ez du publikoa axolagabe uzten. Jotzeko era nerbioduna du, nolabaiteko antsietatea transmititzen du, eta hori ez da guztiz txarra. Musika “koskadaz” ateratzen zaio, modu bortitz batean. Jenioa du andreak. Baina, beste alde batetik, jotzeko era hau arriskutsua da. Eta hori sentitu genuen kontzertu hau interpretatzerakoan. Sarrera boteretsu eta ederra egin zuen. Diskurtso grinatsua eskaini zuen uneoro, baina garbitasuna falta izan zitzaion askotan, edo orkestrak estali zuen pianoren soinua beste batzuetan. Bestalde, kontrol pittin bat falta izan zen orkestra eta bakarlariaren arteko oreka lortzeko. Halere, esan bezala, publikoak disfrutatu egin zuen. Bis bat bota zuen Varvarak: Bachen Sarabande, polita, agian eztitsuegia.\nBigarren zatian, beste klasiko bat entzun genuen: konpositore beraren Zisneen lakua balletaren zenbakietako aukeraketa bat. Lan honetan bai nabaritu zen Vladimir Fedoseiev zuzendariaren ikuspuntu berezia. Muturreraino eraman zuen zati bakoitzeko izaera, benetako interpretazio estilizatua lortuz. Vals leun eta erromantikoa entzun genuen; Pas d’action delako pasartean nabarmena izan zen kontzertinoaren solo zoragarria, eta erritmo bizi eta zorrotza eman zion Fedoseievek Scène finale zenbakiari. Propina pare bat egin zituzten, taxuz., saio osoa bezala.


Gazteentzako auzolandegiak programa antolatu du Arrigorriagak Akitanian | Geuria\nGazteentzako auzolandegiak programa antolatu du Arrigorriagak Akitanian\nArrigorriagako Udalak, Akitaniako (Frantzia) Concordia elkartearekin elkarlanean, auzolandegi-programa abiarazi du udalerriko 16 eta 35 urte arteko gazteei zuzenduta. Guztira, 12 plaza eskainiko dituzte eta uztaila eta abuztua artean izango da programa.\nAuzolandegi mota asko daude Akitanian. Hala nola, historia- eta arte-ondarea berreraikitzea, ingurumena zaintzea eta garbitzea, eraikuntza eta jaialdia prestatzea. Parte hartu nahi duenak izena eman behar du ekainaren 12a baino lehen Arrigorriagako Gaztegunean, gaztegunea@arrigorriaga.eus helbide elektronikoan edo 946 001 876 telefono zenbakian. Auzolandegiaren kostua 180 eurokoa da -Udalak 80 euro finantzatuko du (%44,40) eta bidaiaren gastuak ez dira finantzatuko-.\nKontzientzia soziala garatzen\nAuzolandegietan parte hartuko dutenak beste herrialdetako gazteekin bizi izango dira eta hizkuntza desberdinak praktikatzeko eta beste kultura batzuk ezagutzeko aukera izango dute. Era berean, beste helburu batzuk ditu programak: udalerriko gazteen mugikortasun-aukerak Euskaditik at hobetzea, gaztaroko esperientzia pertsonalei laguntzea eta kultura- eta gizarte-balio sendoetan oinarritutako kontzientzia soziala garatzea, besteak beste.\nSailkatuta: Akitania, Arrigorriaga, Auzolandegiak, Gaztegunea\nIdomeni kanpamenduan dauden errefuxiatuen egoera aztertuko dute gaur Marienean


kritiken hemeroteka » Joanak joan\nJoanak joan / Yon Etxaide / Erein, 1986\nJoanak joan Iñaki Camino / Argia, 1986-04-27\nUrteak dira elaberri hau kalera lehen aldiz irten zenetik, 31 hain zuzen. Sari bat irabazi berria atera zuten Zarauzko Kulixka sortakoek. Geroztik, urtetan ahiturik egon zen, duela sei urte Aurrezki Kutxa batek berriz atera zuen arte, edizio zuzendua oraingoan, aurrenekoaren hutsak orraztuta, eta orain hirugarren aldiz Erein-ek atera du berriz ere hobetua. Dakizuenez, Yon Etxaide bere lan guztiak euskara batura pasa dituen idazleetako bat da, lanak orraztu eta hobetzeagatik izugarri saiatzen dena.\nLana tradizionalki egina da, elaberri giristinoa deitu dio Yonek berak. Hau dioenak aurreneko irarraldia irakurri badu ere, hau ez beraz, hartaz oroitzen denaz zerbaitxo esango dizue. Pierre Topet Etxahun zuberotarra etsipen eta okerbidean bizitako pertsonaia dugu, iragan mendean munduak kurritu zituen euskalduna. Premu izaten segitzeko gehien maite zuen laguna, andregaia, utzi egin behar izan zuen, emakume, Etxaidek dioen bezala, doilor batekin ezkontzeko. Emakumea auzokoarekin ibiltzen hasi zitzaion eta behin hau hil ustetan aldameneko bizilaguna akabatu zuen Etxahunek. Kartzela, erbestea, irainak eta halakoen pean emango ditu urterik gehienak. Guzti honetan oinarriturik Yon Etxaidek elaberri bat egin zuen, eta hori da gaur azaltzen dizueguna, hobetua gainera geroztik. Hainbat urteren buruan, Jon Etxaideren lana ezagutua izan den une honetan, hara bere nobeletatik interesgarriena. Aurreneko argitaraldian zekartzan marrazkirik ez da oraingoan.


Eusko Jaurlaritzaren III Gazte Plana 2014-2016 onartu da Eusko Jaurlaritzaren III Gazte Plana 2014-2016 onartu da\nEusko Jaurlaritzaren III. Gazte Plana 2014-2016 onartu da; EGK-k dokumentu honi bere ekarpenak egin zizkion\nJoan den astean ‘Eusko Jaurlaritzaren III Gazte Plana’ onartu zen, hau da, 2016ra arte Gobernuaren gazteria politikak gidatuko dituen dokumentua. Gazteekin lotura duten hainbat eragile sozialek (Gazte Aukerak, Gazteen Euskal Behatokiak…) honen lanketan lagundu zuten; horrela, ezin dugu ahaztu Gazteriaren Kontseiluak talde teknikoaren bidez eta Donostian ekainaren 17an antolatutako bileran atera ziren ideiekin bere ekarpenak egin zituela; gainera, lantalde teknikoak eta eta Batzorde Iraunkorrak ere beste bi bilera egin zituzten dokumentu hau jorratzeko.\nOrain onartu den testua 2012ko ekainaren 12an Gobernu Kontseiluak adostutako ‘III Gazte Plana 2020ren Marko Orokorra. Gazteriaren arloko Euskal Estrategia’ garatzen du. Dokumentu honetan, epe ertainean gazte-arloan Euskal Autonomia Erkidegoko herri-administrazioen jarduerak orientatzeko jarraibideak eta gidalerroak biltzen ziren.\nGazte Planean egindako ekarpenekin, beste behin EGKtik politika publikoen inguruko proposamenak egin genituen, euskal gazteen eta administrazioen arteko bitartekaritza funtzioak betez eta beti gazteen bizi baldintzak hobetzeko helburuarekin.\nAzaro honetan Gazteriaren Kontseiluak aurrean beste erronka bat du, Eusko Legebiltzarrean egingo den Gazteriaren arazoen azterketa eta eztabaidarako eta haiei erantzuna emateko lantaldea edo ponentzia.


gazte literatura: ITSASLABARREKO ETXEA\n"Itsaslabarreko etxea" izan da irakurri dudan liburua. Liburu zail samarra iruditu zait motza izan arren; baina nahiko gustura irakurri dut.\nLiburu honetan Joana izeneko gazte baten iragana kontatzen da, bizi osorako markatuta uzten duen iragana. Joana, egunero joaten zen itsaslabarrera igeri egin eta tartetxo bat lasai igarotzera. Ekaitzak harrapatu zuen egun batean harpa-hots bati jarraituz etxe zahar bateraino iritsi zen, eta egun hartatik aurrera Lope de Solaize familiaren madarikazioan sartuta geratu zen.Hau eta gero, berak eta bere mutil lagun Alainek abentura beldurgarri asko bizi izan zituzten.\nAbenturazko eta beldurrezko istoriak gustuko dituen edozeini gomendatuko nioke liburua.\n“Itsaslabarreko etxea” liburua asko gustatu zait, Joana izeneko 16 urteko neska gazte bati pasatzen zaizkion gertakizunak kontatzen baititu. Gainera liburu honetan ez da maitasuna bakarrik agertzen, misterioa ere azaltzen da. Liburu honetan, Joanak Alain ezagutzen duen udan gertatutako pasadizoak idazten ditu bere koadernoan. Horrez gain, erraz irakurtzen da, beraz, maitasunezko eta misteriozko liburuak gustatzen zaizkion edozeini gomendatuko nioke liburu hau.\nLiburu hau ez zait gehiegi gustatu, ez dut oso ondo ulertu eta oso astuna egin zait. Liburuan ulertzen ez diren hitzak azaltzen dira eta oso liburu “fantastikoa” da, hau da, deabruez eta olako gauzez doa ipuina. Liburuan Joanaren abentura bat kontatzen da, hamasei urte zituenekoa. Abentura hori Garraitzetan gertatzen da.Joanak Alain zeneko mutil bat ezagutzen du eta “nobioak” egiten dira. Joana betidanik itsaslabarrera joan izan da, han igeri egin eta bere koaderno morean bere kontutxoak edo gauzak idaztera joaten zen. Bera egoten zen lekuaren ondoan etxe zahar bat zegoen familia ospetsu batena eta Alainek eta Joanak bertara sartzea erabakitzen dute. Sartu zirenean bi emakumeekin topo egin zuten Dolores bertako neskamea eta bertako jabearekin topo egin zuten. Hitz egin zuten eta konturatzerako kanpoan zeuden. Garai orretan uda zen eta Garraitzetako jaiak ziren. Dolores eta herriko lurperatzailea anai-arrebak ziren eta lurperatzailea hil zutenean Alain joan zen itsaslabarreko etxera Joana atzetik zuela eta Joana iritxitakoan, gorako solairuan Alain hilda bilatu zuen eta Joanak Alain hartu eta behera jaisterakoan etxeak eztanda egin zuen. Azkenean Joana ospitalean esnatzen da eta Alain hil egiten da. Edozeini gomendatzen diot liburu hau baina ez zait asko gustatu niri.\nUnai M. 3DBH\nMiren Agur Meabek idatziriko liburu hau ez zait asko gustatu. Bertako neskak Joana izena du eta 16 urte zituenean pasa zuen udarari buruz hitz egiten digu. Itsaslabarrera joaten zen lasaitasunaren bila, uda honetan gora-behera asko izan ditu, bere lehen amodioa eta muxua, beldurra, misterioa eta heriotza izan da tarteko. Hori guztia Joanak koaderno more batean idazte du, bere abenturak, pentsamenduak etab. Liburuaren bukaera ez da oso polita, beste era bateko bukaera edukiko zuela pentsatzen nuen. Nahiz eta niri ez zaidan liburu hau gustatu edozeini gomendatu nioke, denok ez baitauzkagu gustu berdinak, beraz IRAKURRI EZAZU!!\nNerea G. 3B (2011-2012)\nNik “Itsaslabarreko etxea” liburua irakurri dut eta ez zait historia asko gustatu. Joana hamasei urteko neska, egunero joaten zen itsaslabarrera, bakardade bila eta egun batean, etxe bat aurkitzen du itsaslabarrean. Uda hartan, Joanak mutil bat ezagutzen du eta maitemindu egiten da. Liburu honetan, Joanak mutil horrekin eta itsaslabarreko etxearekin, misterioa, beldurra eta heriotza aurkituko ditu. Joanak horixe idazten du bere koadernoan.\nAne O. 3B (2011-2012)\nIrakurri berri dudan liburua asko gustatu zait. Protagonista Joana izeneko neska bat da eta 16 urte ditu. Berarentzat uda hau ahaztezina izango da. Udan itsaslabarrera joaten da lasaitasun bila, bertan hainbat gauza arraro gertatzen dira eta hori gutxi ez balitz, bere lehen amodioa eta musua ere uda honetan izan dira. Joanak, betidanik jakin nahi izan du benetako heriotza nolakoa den, eta uda honetan hori ere ezagutzen du. Liburuan, maitasun historiak agertzen dira baina baita misterioa ere. Liburua gustatu zait, baina bukaera triste samarra iruditu zait. Nire ustez amaiera alaiago bat behar zuen. Hala eta guztiz ere edozeini gomendatuko nioke liburu hau. Animatu irakurtzera, gustatuko zaizu!!!!\nLiburu hau asko gustatu zait, izan ere liburu hau oso interesgarria egin zait, misterio asko baititu. Joana izeneko neskatxa batek, 16 urte zitueneko udako gertakizunak kontatzen ditu liburu honetan. Joana Garraitzetakoa da, eta bertan misterio ugari ezagutzen ditu. Joana egunero bezala itsaslabarrera joaten da igeri egitera, eta ondoren, bere koaderno morean idazten ditu gertakizun guztiak. Egun batean, etxe bat aurkitzen du itsaslabarretik gertu. Bertan, harpa baten soinua entzuten du, eta beldurtuta bere etxera joaten da, baina bidean bere koaderno morea galtzen du. Etxean amona bat dauka Joanak, oso zaharra eta hilzorian. Honek esaten dio etxe hori Lope de Solaizetarrena dela eta lehen bikote bat bizi zela bertan. Bikote honek ez zuen behin ere umerik izan, beti hil egiten baitzitzaizkien. Gizonak ihes egin zuela eta emaztea etxea sutan zegoela bertan erreta hil zela esaten dio amonak. Handik egun batzuetara, Alain izeneko mutil bat ezagutzen du, eta elkar maitemintzen dira. Joanak Alaini kontatzen dio itsaslabarreko etxearena eta koadernoa galdu zaiola. Gero, etxe horretara joaten dira, bertan koadernoa aurkitzen dute eta etxe barrura sartzen dira. Beste egun batean, bi emakume ezagutzen dituzte etxearen atzealdean, eta hauek ere gauza asko kontatzen dizkiete Joana eta Alaini. Handik aurrera misterio asko izaten dituzte hilerrian eta itsaslabarreko etxean, otsoen eta armarriaren sekretua dela eta. Azkenean, Joana bizirik ateratzen da, baina hildako batzuk ere izaten dira: Jonas, Dolores, Alain… Liburu hau gure adineko gazteei eta misteriozko liburuak atsegin dituztenei gomendatzen diet.\nNik “Itsaslabarreko Etxea” izeneko liburua irakurri dut eta oso polita iruditu zait.Egia da,ez dela oso erraza irakurtzeko baina gogo pixka bat jarri ezkero erraz irakurtzen den liburu bat da.Joanari gertatutako istorioa oso entretenigarria iruditu zait,eta Alainekin edukitzen duen maitasun istorioa ere bai.Pasarte polit asko ditu liburu honek eta egia ez da amaiera arte kontatzen.Hori dela eta,niri intriga handia sortu dit bukaeran.Liburu hau ez nieke ume txikiei gomendatuko,pixka bat zaila baita ulertzeko eta pertsonaia asko dituelako baina beste guztiei gomendatuko nieke.Anima zaitezte ez baitzarete damutuko!!!!\nIrakurri dudan liburu hau interesgarria iruditu zait, abentura, amodioa eta misterioa tartean daudelako. Liburuko protagonista Joana izeneko hamasei urteko neska gazte bat da. Joanak bere liburuxkan idatzitako istorioak kontatzen ditu liburu honek. Liburu honen hitz eta pasarte batzuk irakurtzeko eta ulertzeko zail samarrak egin zaizkit (Bizkaieraz idatzita baitaude), gainerako guztia errez ulertzen da. Nik liburu hau 15-16 urteko gazteei gomendatuko nieke. Anima zaitezte!\nNik Itsaslabarreko Etxea irakurri dut. Liburu honetan Joana izeneko neska baten istorioa kontatzen du. Honek hamasei urte dauzka eta Alain izeneko mutil lagun bat dauka. Egunero joaten da itsaslabarrera bere koadernoan idaztera baina egun batean etxe bat aurkitzen du eta liburu honek etxe horretan gertatutako gertaerak kontatzen ditu. Liburua asko gustatu zait batez ere bizitzari buruzko gauza asko erakusten baititu, horrez gain oso interesgarriak iruditu zaizkit egiten zituzten gauz guztiak. Liburua ez zait batere aspergarria iruditu eta oso aproposa da gazteentzat. Beraz irakurtzea gustoko baduzu irakur ezazu liburu hau!\n“Itsaslabarreko etxea” liburua asko gustatu zait, ulertzeko erraza deleko, misterio asko azaltzen direlako eta interesgarria iruditu zaidalako. Liburu hau gehienbat misteriozkoa izan da, baina eduki ditu bere maitasunezko zatiak ere. Liburu honetako protagonista Joana da, eta berak kontatzen ditu berari pasatako gauzak bere koaderno morean. Joanak amodioa, heriotza eta misterioa ezagutzen ditu. Alain bere mutil-laguna hil egiten da sute batean eta azkenean oso gaizki pasatzen du. Alainekin pasatako momentu guztiak bere koaderno morean idatzita zeuzkan baina itsasora botatzen du. Liburu hau edozeini gomendatuko nioke, beraz anima zaitez liburu hau irakurtzera.\n“Itsaslabarreko etxea” liburua ez dut oso gustukoa izan. Hamasei urteko neska gazte batek, udarako egun batean etxe misteriotsu bat topatzen du herrian. Etxe misteriotsu eta harrigarria da, eta berari eta bere maiteari ezohiko gertaerak gertatzen zaizkie. Horren guztiaren inguruan ikertzen hasten dira eta inolaz ere bururatuko ez zitzaizkien datuak aurkitzen dituzte, misterioz eta intrigaz beteak. Garai bateko familia baten eta aipatutako neskatilaren eta bere laguntxoaren inguruan jarduten du. Pertsonaiak ez zaizkit oso interesgarriak suertatu, eta liburua orokorrean nahiko aspergarria egin zait. Hala ere, idazleak liburua idaztean erabilitako hiztegia arras landua eta aberatsa iruditu zait. Esan bezala, gehiegi gustatu ez zaidanez ez nuke esango liburu entretenigarria dela, eta ez nuke gomendatuko.\nNiri liburua hau ako gustatu zait. Joana izeneko neska batetaz dijoa. Berari pasatako gertaerak, bere koaderno morean idaztea gustatzen zaizkio. Behin itsaslabarrean etxe bat aurkitzen du. Bertan, Alain, bere mutilarekin batera, beldurra eta heriotza ezagutuko ditu, baina baita amodioa ere.\nBukaera ez zait batere gustatu, pena handia eman dit Alain etxe barruan hiltzen denean.\nNik liburu hau edonori gomendatuko nioke oso polita bait da eta irakurtzeko erreza.\n"Itsaslabarreko etxea" liburua nahiko polita ,interesgarria eta misteriotsua iruditu zait. Gaztetxo batzuk udarako egunetan etxe misteriotsu bat topatzen dute eta egunak joan ala, hainbat gauza edo eta gertaera ezohiko, arraroen aurrean aurkitze dira. Protagonistak ez zaizkit interesgarriak iruditu, nahiz eta historio hoenetako hitzak, esaldiak, erabilitako hiztegia oso aberatsa eta egokia iruditu zaidan. Misteriozko istorioak atsegin badituzu, liburu hau irakurtzea gomendatzen dizut, anima zaitez!\nLiburu hau ez zait asko gustatu. Joanak 16 urte zitueneko historia kontatzen du, bere maitasun istorioa Alainekin, itsaslabarreko etxea, mozorro eguna…. Itsaslabarreko etxean gauza harrigarriak gertatzen zaizkie Joana eta Alainei. Liburua nahiko aspergarria da eta hitz asko daude niretzat berriak direnak, beraz gauzak ulertzea kosta egin zait. Ez nieke besteei gomendatuko.\nMireia M. 3B 2011-2012 ikasturtea.\nLiburu hau ez zait asko gustatu irakurtzen hasi orduko aspertu bainaiz. Joanak hamasei urte zitueneko udan kontakizuna kontatzen du. Amona hiltzorian du eta egunero bezala itsaslabarrera joaten da igeri egitera. Egun batean etxe bat aurkitzen du bere nobio Alainekin eta barrura sartzen dira. Bertan otso disekatua aurkitzen dute. Joanak amonari galdetu eta Lope de Solaizetatarren etxea dela esatan dio.\nJon irastorza 3.A\nLiburu honetan 16 urteko neskatxa batek kontatzen digu bere gertakariak. Etxean amona beraiekin bizi da eta zer ohitura dituen; ala nola, egun batean, elizarako bidean eroriko bat izan eta alaka hautsi zuen orduezgeroztik etxetik ez zen ateratzen. Ondoren 12-13 urterekin bere gorputzean jasan zituen aldaketei buruz mintzo zaigu eta nola egun euritsu batean bere bitzako azukre koxkorra ezagutzen duen, Alain. Bere eguneroko hainbat gertakari edo gertakizun koaderno more batean idaztzen zituen. Arrantzale herri batean bizi zenez egnero itsaslabarrean bainu artzera joaten zen, hortik bi gazte hauek erdi erori zegoen etxea aurkitzen dute, misterioz betea eta jakin min horrek bultzatuta azkenik bukaera tamalgarria gertatzen da, Alain sugarretan hiltzen da, Joana berriz suhiltzaileek salbatu zuten. Liburu hau nire adineko edonori gomendatuko nioke, gehienbat abentura zaleei.\nAIMAR Z. 3.B 2011-2012\nLiburu xamurra egin zait irakurtzeko, neska nerabe batek 16 urterekin izan dituen hainbat abentura eta buru hausteren berri ematen digu. Arrantzale herri batean bizi da, etxean gurasoez gain amona ere beraiekin bizi da eta honen zahartzearen gora-beherak kontatzen digu. Joanak 12-13 urterekin bere gorputzean jasandako aldaketak nola onartu zituen argitzen digu eta azkenik bere bikotekidea Alain nola ezagutzen duen, honekin pasatako uneak eta bien artean aspaldi erreta zegoen etxe bat aurkitu zuten eta honen historioa biltzen ari zirelarik amaiera mingotsa suertatu zaie, zeinbait gauza argitzear joan ziren etxe hartara eta sute baten ondorioz Alain erreta hil zen eta Joana suiltzaileek erreskatatu zuten, ondorengo egunean koaderno morean Alainetaz agurtu eta itsasora bota zuen. LIburu hau edonori gomendatuko nioke irakurtzeko erraza delako eta lotu egiten zaituelako,\nAnder Z, 2011-2012\nLiburu hau ez zait asko gustatu.\nUlertzeko zaila egin zait, gertatzen dena ez baitu ondo azaltzen. Pertsonaiak gustatu zaizkit, batez ere Jonas, oso gizon jatorra eta xelebrea iruditu zait. Beraz, liburu hau misterioa gustatzen zaienei gomendatzen diet, nahiz eta ulertzeko zaila izan.\nOihana Berakoetxea 3A 2011-12\nLiburu hau asko gustatu zait. Oso interesgarria da, eta intriga sortu dit. Gainera ez zait batere luzea egin irakurtzean. Joanaren pertsonaia asko gustatu zait, baita bere koadernotxoa hartuta itsaslabarrean idazteko daukan ohitura hori ere. Hala ere pena eman dit liburua horrela amaitzeak, ez bainuen nahi Alain hiltzerik. Liburu hau gomendatzen diet beldurrezko istorioak gustatzen zaizkienei.\nOso liburu interesgarria iruditu zait , eta gainera oso erraz irakurtzen dena.Joana 16 urte zituen udako egunetara atzera egiten du eta berak bere lagun Alainekin igarotako istorio zirraragarriak kontatzen asten da bere koaderno morean idatzi zituenetarikoak.Gainera istorio horietan misterioa, zirrara eta tristura ere sentitzen duzu.Momenturik misteriotsuena iruditu zait Joanaren amona asten denean Lope de Solaizetarren kondairak kontatzen.Liburu hau pertxona guztientzako gomendatuko nuke ,niri behintzat asko gustatu zait.Anima zaitezte ziburu hau irakurtzera !!!\nNiri liburu hau asko gustatu zait oso interesgarria da. Abentura asko gertatzen dira, niri gehien gustatu zaidan zatia da, etxe barrura sartzen direneko momentua, zeren eta ez dakite barruan zer egongo den. Gu baino gazteagoentzako gomendagarria iruditzen zait motza eta ulerkorra delako, batez ere abenturazkoak gustatze zaizkienentzako.\nIzaro Urkiri 3.B 2015/2016


Zabaltzen-Sartu, enplegurako eta ekintzailetzarako prestakuntza eta laguntza Durangaldean - SPRI\nZabaltzen-Sartu irabazi asmorik gabeko elkarte bat da, eta duela ia 25 sortu zen desabantaila sozialean dauden pertsonei gizarteratzen eta laneratzen laguntzeko.\nZabaltzen-Sartu irabazi asmorik gabeko elkarte bat da, eta duela ia 25 sortu zen desabantaila sozialean dauden pertsonei gizarteratzen eta laneratzen laguntzeko. Elkarteko kideen iritziz funtsezkoa da pertsonekin eta ingurunearekin lan egitea, eta beren helburua da gizarte eta lurralde inklusiboagoak eraikitzea, Enplegua sustatuz eta Negozioak Sortzeko laguntza eskainiz.\nBesteak beste, laguntza zerbitzu espezializatuak eskaintzen ditu beren hobekuntza-plana garatzeko zailtasunak dituzten pertsonentzat. Zabaltzen-Sartu elkarteak (beste baliabide eta agente batzuekin batera) Durangaldean egiten du lan, helburutzat hartuz eskualde inklusibo eta berdinzaleago bat lortzea: enplegurako orientazioa, lan-bitartekaritza eta prestakuntza dira horretarako erabiltzen dituen tresna garrantzitsuenetako batzuk. Behar dituzten gaitasunak eta trebetasunak ematen dizkie langabezian dauden edo lan-egoera hobetu nahi duten pertsonei, aukerak bilatu ditzaten.\nEra berean, Auto-enplegu Sailak hamar urtetik gora daramatza laguntza ematen autonomo izan nahi dutenei autonomo bihurtu daitezen. Denbora horretan, Zabaltzen-Sartu elkarteak 30 prestakuntza ikastaro baino gehiago eman ditu, eta 100 negozio berri baino gehiago sortzen lagundu du eskualdean. Elkarteak behar dituen laguntzak eman diezazkioke ekintzaile izan nahi duen edonori, errazago sor dezan bere negozioa. Hala, laguntza emango dio:\n– Enpresa bat sortzeak berekin dakartzan zalantzak argitzeko.\n– Diru-laguntzei eta Eratze Tramiteei buruzko informazioa lortzeko.\n– Enpresa Plana egiteko.\n– Hasierako inbertsiorako mailegu bat lortzeko abalik gabe.\n– Enpresa berriaren lehen urratsetan sor daitezkeen zalantzak argitzeko.\nProzesua osatzeko, elkarteak Auto-enplegurako eta Kultura Ekintzailerako Prestakuntza eskaintzen du, non aztertzen baita zein jarduera abiarazi Enpresa Plana egin ostean eta nola eskuratu negozioaren egunerokotasuna behar bezala kudeatzeko behar diren ezagutzak. Hala, modu teorikoan eta praktikoan lantzen dira hainbat alderdi, hala nola: ideia, merkatua, marketina, analisi ekonomiko-finantzarioa, eratze tramiteak, forma juridikoak eta lortu daitezkeen diru-laguntzak.\nZabaltzen-Sartu elkarteko lantalde teknikoak sakon lantzen ditu negozioa ireki aurreko diagnostiko on bat egiteko behar diren gaitasun profesionalak, ahaztu gabe zein garrantzitsua den ekintzaileari babes emozionala ematea bere erronkei aurre egiteko. Elkarteko metodologiak oinarritzat hartzen ditu pertsona bakoitzaren esperientziak eta bakoitzak eskain ditzakeen edo beharko dituen gaitasunak, uneoro kontuan hartuz genero ikuspegia eta arreta berezia eskainiz “emakume ekintzaileei”.\nZabaltzen – Sartu Sartu Taldea Elkarteko kide da, non proiektuak eta lan egiteko moduak partekatzen baititu beste hiru erakunderekin: Erroak , Sartu Araba eta Gaztaroa_Sartu Koop. Sinetsirik daude sareko lana funtsezkoa dela beren helburuak lortzeko, eta horregatik aktiboki lan egiten dute hainbat saretan beste erakunde batzuekin: EAPN, REAS Euskadi, UNAD… Gainera, duela denbora batetik hona, Harremanen Estilo berria ezartzen ari dira.


Txapelketa Nagusiko finala Bizkaian - bizkaie.biz\nBertsotan IV. urtea // 98. zenbakia\nTxapelketa Nagusiko finala Bizkaian\nJoan dan zapatuan egin eban Euskal Herriko Bertsozale Elkarteak bere Batzar Nagusia Zumaian. Bi erabagi garrantzitsu hartu ziran berton: udagoienean jokatzekoa dan Bertsolari Txapelketa Nagusiaren finala Barakaldoko BEC erakustazokan izango da, eta Iñaki Muruak Imanol Lazkanoren lekukoa hartu dau Elkarteko lehendakaritzan.\nLehenengo aldia izango da Txapelketa Nagusiaren finala Bizkaian jokatuko dana. Gogoeta luzearen ostean, Bertsozale Elkarteak pausu barria emotea erabagi dau, eta ezelako konplejurik barik egin be, bertsolaritzearen osasun ona eta erabarritzeko daukan ahalmenaren adierazle. Txapelketak, aurten, lau helburu nagusi izango dauz: bertsogintza alorreko salto-eragile izatea, bertsolarien dinamismoa objektibetea, herrialdeetako bertsogintza islatu eta batzea, eta aurten beren beregi, erdal komunidadeei bertsolaritza ezagutarazotea. Abenduko finala Bizkaian egiteko arrazoietan besterik be topau geinke: BEC erakustazokako Bizkaia Arenak daukan kapazidadea (11.000 pertsona hartu leikez), eta Bizkaian bertan bertsolaritzeak bizi dauan egoera ona; azken Bizkaiko finaletan Euskaldunak itxi deuskun argazkia da horren lekuko.\nZapatuko Batzar Nagusian 2005eko egitasmoa onartu zan, eta egitasmo horretan Txapelketea nagusi dan arren, badira bestelako proiektu garrantzitsuak be, asko Elkartearen ohiko zereginakaz lotutakoak, eta baita barriak diranak be. Elkarteak barruko funtzionamenduaren bateratze prozesuari eutsiko deutso, eta hedapen sailean Txapelketea izar nagusi dan moduan, transmisinoan bertso-eskolen ganeko gogoetea izango da proiektu barria. Garagarrilean amaituko dan gogoeteagaz, Elkarteak hezkuntza ez-formalean bertso-eskolei babesa eta laguntasuna emoteko bideak zehaztu gura dauz. Ikerkuntza alorrean, egungo bertsolaritzearen azterketa soziologikoa martxan imintea izango da helburu nagusia, eta komunikazinoan, barriz, Elkartearen web orriaren barritzea. 2005eko egitasmoa aurrera eroateko aurrekontua 836 mila eurotakoa da.\nLehendakari barria be aukeratu zan Zumaian. 18 urte lehendakari izan ostean, Imanol Lazkanok lekukoa pasau eutson Iñaki Muruari. Bertsozale Elkarteak aukerea aprobetxau eban Imanoli merezitako omenaldia egiteko batzarrean bertan. Imanolek berak Elkartearen sorrerako urteetatik gaur arteko ibilbidea laburbildu eban, umoretsu, eta lankide izan dauzan guztiei eskerrak emonaz amaitu eban. Lehertu egin zan azkenerako. Esker oneko bertsoak jaso ebazan gero (Egaña txapeldunarenak tartean), eta amaitzeko, bideo batean ikusi ahal izan genduzan Imanolen hainbat eta hainbat irudi eder, 86an Elkartea sortu zaneko batzarrean hasi, eta plazaz plazako irudiakaz batera, inguruan izan dauzan lagunen eretxiak. Omenaldi sentidua eta hunkigarria izan zan. Izan be estimatua da Imanol Lazkano. Belaunaldi bat baino gehiagoren loturea egin dau, eta ikustekoa da bertsolari gazte askok deutsien errespetua eta miresmena. Elkartean bere alboan izan garanok be ez doguz berehalakoan ahaztuko batzar osteko afarietan Imanolegaz pasautako momentuak, haren pasadizoak ohiko postreak ziran eta. Iñaki Muruak hartu dau orain lekukoa. Elkartea barrutik ezagutzen dau gabiriarrak, eta dudarik ez dogu egiten lehendakari haundi bat izan ostean, parekoa aukeratu dogula etorkizuneko erronkei aurre egiteko gidari moduan.


Fagorri laguntzeko 70 milioi euroko funtsa sortu du Mondragon taldeak - Debagoiena - Goiena.eus\nFagorri laguntzeko 70 milioi euroko funtsa sortu du Mondragon taldeak\nJulen Iriondo 2013-05-14 10:51\nArratsaldean Arrasaten egindako batzarrean hartutako erabakiaren helburua da azken lau urteetan Fagor Etxetresna Elektrikoek izandako galerei buelta eman eta etorkizunerako bideragarritasuna bermatzea. Iaz, adibidez, 89 milioi euro galdu zituzten.\nKooperatiben 650 ordezkarien erabaki garrantzitsuaren zain\nMondragon-eko kooperatibisten 650 ordezkarik egin dute urteko batzarra Amaia antzokian, eta bertan erabaki dute Berregituratze eta Enplegu Sozietariorako Fondoa –70 milioi eurokoa– sortzea. Mondragon-etik jakitera eman dutenez, funtsaren helburua da Fagor Etxetresnak kooperatiba errealitate berrira egokitzea, "etxe sektoreko merkatuaren gainbeherak eta kanpo merkatuetako dinamismo handiagoak markatuta dagoen errealitatera".\nEtxetresna elektrikoen sektoreak %56 egin du behera azken bost urteetan, denera 2012ko salmentekin fakturatutakoa, adibidez, 2007koaren erdiaren azpitik geratuz. Fagorri dagokionez, %37 gutxitu dira salmentak, 600 miloioi euro.


Rosa Zubeldia: “Askok ez dugu jakin hitanoa gure seme-alabei transmititzen” - Usurbil - Noaua.eus\nRosa Zubeldia: “Askok ez dugu jakin hitanoa gure seme-alabei transmititzen”\nNoaua Aldizkaria 2021-04-14 08:05\nEtumeta Euskaltegiak eta Udalak noka ikastaro praktikoa antolatu dute. Sei saio eskainiko dituzte hitanoa lantzeko, eta batez ere nokaren erabilera bultzatzeko. Rosa Zubeldia euskaltegiko irakaslea arduratuko da ikastaroa emateaz, eta xehetasun guztiak partekatu ditu NOAUA!rekin.\nNOAUA! Hitanoa erakargarri egiten zaigu modu batera edo bestera, dela euskaldun zaharrak garelako, dela euskaldun berriak garelako. Hala ere, erabilerak urtetik urtera behera egiten du. Zein izan daiteke horren arrazoia?\nRosa Zubeldia: Nik uste transmisioak kale egin duela. Etxeetako transmisioan dago gakoa, nire ustez. Hala ere, esan behar da guk euskara erakusteko erabiltzen ditugun liburu batzuetan hitanorik gabeko taulak ere ikusi izan ditudala. Egun, guraso garen askok ez dugu jakin hitanoa gure seme-alabei transmititzen. Guk, adibidez, kuadrilakook hika egiten diogu elkarri, neskei zein mutilei, baina horietako gehienek seme-alabei ez diete transmititu, eta nik uste nahiko joera orokorra dela hori. Maila akademikoan ere, ikastoletan eta ikastetxeetan ez da erakusten, eta erabili ere ez. Galera hor hasi zela esango nuke nik, eta gerora herritarrek joera hartu dute ez erabiltzeko.\nZuek euskaltegian hitanoa erakusten al diezue ikasleei?\nGuk ez dugu hikako forma kentzen. Testu liburuetan oso gutxitan agertzen da, eta entzumenak egitean are eta gutxiago. Ikasleei deigarria egiten zaie hikaren kontua, baina aldi berean ez dute oso ondo ulertzen zer den ere. Euskara oso maila baxutik ikasten hasten direnekin edota zuzenean zerotik hasten direnekin ez dugu lehen urte horietan hitanoa lantzen. Nahikoa izaten dute zuka ikasten. Gauza pila bat ikasten dituzte lehen urte horietan, eta hika sartzea gehiegizkoa da.\n“Bi txanda izango dira astero, ostegunetan arratsaldeko 18:00etatik aurrera eta larunbatetan 10:00etatik aurrera”\nNOAUA! Nori zuzendutako ikastaroa da, euskaldun zaharrei edo euskaldun berriei?\nHerritar guztientzat irekita dagoen zerbait da, eta nokari garrantzia berezia eman nahi badiogu ere, ez dago emakumeei bakarrik zuzenduta. Denentzat irekita egonda ere, nik espero dudan profila emakumezko euskaldun zaharrarena da.\nIzen-ematea nola egin beharko da, eta zenbatentzat egongo da lekua?\nGehienez 16 pertsona izango dira talde bakoitzean. Bi txanda izango dira astero, ostegunetan arratsaldeko 18:00etatik aurrera eta larunbatetan 10:00etatik aurrera. Izena emateko mezu bat bidali beharko da itzultzailea@usurbil.eus helbidera.\nElkarrizketa osoa, aste honetako NOAUA astekarian.


tecnología 5g archivos - Euskaltel Blog\n5G Euskadi proiektua errealitate bihurtu da\n5G teknologia Euskaltelen etorkizuneko apustuetako bat da. Eta errealitate bat da dagoeneko, 5G Euskadi proiektuaren emaitzak ofizialki aurkeztu baititugu berriki. Aeronautikako Fabrikazio Aurreratuko Zentroan (CFAA) egin zen aurkezpena, eta edukien eta egungo aurrerapenen berri eman genuen; gainera, 4.0 Industriako denbora errealeko demo bat ere erakutsi genuen. 5G Euskadi proiektu pilotu bat da, eta, Euskaltel Taldearekin … Continue reading 5G Euskadi proiektua errealitate bihurtu da →\nAbiadura ez da dena, jada. Orain arte, deskargatzeko abiadura zen garrantzitsuena, eta horrekin ohituta geunden. Horrela egin dugu aurrera, 2G teknologiatik hasita 3G-ra aurrena eta 4G-ra gero. Baina 5G teknologiak, abiadura handiagoaz gainera, beste gauza asko dakartza. 5G-a erabilera desberdinetarako diseinatu eta pentsatu den lehenengo teknologia mugikorra da; diseinatzean izandako estrategia-aldaketa horri esker, tresna paregabea … Continue reading 5G-a, zure enpresaren eraldaketa digitalerako behin betiko bultzada →\n5G sareak, sektore bertikalen gaitzaileak\n5G belaunaldi berriko teknologiek iraultza ekarri dute, eta ez bakarrik telekomunikazioen mundura; izan ere, eragin zuzena dute beste sektore batzuetan ere, hala nola, media eta entretenimendua, automobilgintza, 4.0 industria, energia eta aplikazio biomedikoak. Vicomtech zentro teknologikoa Basque Research & Technology Alliance (BRTA) erakundeko kidea da, eta, 2014az geroztik, teknologia horiek garatzeko baliabideak eta ahalegina inbertitzearen … Continue reading 5G sareak, sektore bertikalen gaitzaileak →\nDistantzia handietara dauden instalazio elektrikoetan mantentze-lanak egiteko, eta, batez ere, sektore elektrikoan erabakigarriak diren zereginen segurtasuna indartzeko, urrutitik lan egin ahal izateko soluzioak garatu behar dira, efizientzia- eta segurtasun-parametroak erabiliz. Ceit ikerketa-zentroa Basque Research & Technology Allianceko (BRTA) kide da, eta soluzio bat garatzeko lanean dihardu 5G Euskadi proiektuaren esparruan. Oinarria, berriz, errealitate areagotua da; … Continue reading 5G sareak eta errealitate areagotua: efizientziaren eta segurtasunaren giltzak sektore elektrikoan →\nKonpainia elektrikoak, erabiltzaile izatetik 5G-a hedatzera\n5G sareek erantzun beharko diete, luze gabe, erabiltzaileen telekomunikazio-beharrik zorrotzenei; erabiltzaile horien artean daude elektrizitate-konpainiak, beren sareak digitalizatzeko premia baitute. Operadorearen eta konpainia elektrikoaren arteko sinbiosiari esker, konpainiak palanka gisa jardun dezake urruneko puntuetan 5G-a hedatzeko, eta Iberdrola lanean ari da jada 5G-a errealitate izan dadin. Gaur egungo energia-trantsizioko prozesuak gero eta elektrifikazio handiagoa ekarri … Continue reading Konpainia elektrikoak, erabiltzaile izatetik 5G-a hedatzera →\nGuztion ahotan dabil orain 5G sarea; hots, haririk gabeko sareen bosgarren belaunaldia, orain arteko 4G/LTE sarearen bilakaeraren ondorioa. Hari esker, murriztu egiten da erantzuteko denbora datu-paketeak bidaltzean eta jasotzean, eta, aldi berean, nabarmen handitzen da gailuen arteko komunikazio-gaitasuna. Sare horri esker eskualde aurreratuenetako bat izango da Euskadi, eta, hortaz, Euskadiko enpresak eta zentro teknologikoak ere … Continue reading 5G teknologia garatzen aitzindaria da Euskadi →\nAzken bi urteetan, albiste asko irakurri ditugu 5G sareen hedapenari, hedatze horietarako erabiliko diren arkitektura-motei eta sare horien segurtasuna bermatzeko beharrari buruz. Aurreko belaunaldietako konexioak ez bezala (zeinak funtsean pertsonen arteko komunikaziorako diseinatuak baitzeuden), 5G-a pertsonen arteko komunikaziorako eta gailuen eta makinen arteko komunikaziorako diseinatu da; beraz, komunikazio-teknologia horretan oinarrituko dira industria-prozesuak, ibilgailuak, materialen garraio … Continue reading 5G Euskadi: enpresa-lankidetzaren ondorioz sortutako proiektu arrakastatsua →\n5G teknologia errealitatea da jadanik. Hedatzen hasia da, eta gehiago hedatuko da, pixkanaka. Teknologia berri horren promesak hauek dira: datu-transmisioaren abiadura nabarmen handitzea eta oraindik imajinatu ere egiten ez ditugun zerbitzu eta aukera berriei sarbidea ematea. Euskaltelen etorkizuneko erronketako bat da 5G teknologia. Horregatik, koordinatzaile dihardugu ‘5G Euskadi’n, 5G teknologia aplikatzen duten Euskadiko 9 proiektu … Continue reading 5G teknologia trenera igo da →


Manchesterko momia - Wikipedia, entziklopedia askea.\nHannah Beswick (1688-1758ko otsaila), Birchin Bower jabegoan bizi zen emakume dirudun bat izan zen. Bere familian izandako aurrekarien ondorioz, bizirik lurperatuko zutelako beldurrez, berau hil aurretik bere gorpua lurperatu gabe geratzeko borondatea laga zuen, honela denboraldika oraindik bizirik jarraitzen zuen ikus zezaten. Halere, 1758an hil zenean, bere gorpua hilondua izan zen.\nHollinwood (en) , 1758 (69/70 urte)\nManchester hiriko Natura Zientzia Elkartearen Museoa, 1851n, bertan Hannah Beswicken gorpu hilondua ikusgai egon zen.\nGorpua hilondutzeko zein metodo erabili zen ezezaguna den arren, haren odola trementina eta gorribizia ordezkatzean zetzala uste da, alegia, arteria hilondura delakoa. Gorpua erloju-kaxa zahar batean gorde eta Charles White familiako medikuaren etxean biltegiratu zen. Beswicken itxurazko xelebrekeria, bertako jendearen ikusnahia piztu eta bisitari kuxkuxeroak erakarri zituen, horregatik gorpua ikusgai jarri zen.\nAzkenik, Manchestero Natura Zientzien Museora eramana izan zen, eta leku honetan Manchesterko momia' edota Birchin Bowerko momia ezizena jaso zuen. Gerora Manchesterko Unibertsitatera lekualdatua izan zen, eta agintarien onarpena eta artzapezpikuaren oneritziarekin lurperatzea erabaki zen. Ekitaldia 1868ko uztailaren 22an Harpurhey hilerrian burutu zen, haren heriotza jazo eta 110 urtera. Gorpuaren hondakinak dauden hilobiak ez du izenik eta ez dago adierazia.\nThe strange fame of Hannah Beswick, BBCko artikulua. (Ingelesez)\nAzken aldaketa 13 iraila 2020(e)an, 22:29(e)tan\nOrriaren azken aldaketa: 13 iraila 2020, 22:29.


Luxenburgoko Jauregia - Wikipedia, entziklopedia askea.\n(«Luxenburgoko jauregia» orritik birbideratua)\nLuxenburgoko Jauregia (frantsesez: Palais du Luxembourg) Parisen dagoen lorategidun jauregi bat da, 6. barrutian. Frantziako Senatuaren egoitza da.\n48°50′54″N 2°20′15″E / 48.8483°N 2.3375°E / 48.8483; 2.337548°50′54″N 2°20′15″E / 48.8483°N 2.3375°E / 48.8483; 2.3375\nEraikuntzaren hasiera 1615\nJauregiko lorategiek parke oso ezaguna osatzen dute.\nHenrike III.a Nafarroakoa eta IV.a Frantziakoa hiltzerakoan bere alargun Maria Medici semearen erreginaordea bihurtu zen. Boterea ziurtatu nahian jauregi eder bat eraikitzea erabaki zuen Pineyko Dukearen (François de Luxembourg) Hôtel particulier jauregiaren ondoan. 1612an jauregia eta inguruko lurrak erosi zituen 1612an. Maria bera Florentziakoa izanik Palazzo Pitti-ren antzeko jauregia egin nahi zuen eta Métezeau anai arkitektoak Florentziara bidali zituen Pitti jauregiaren marrazki zehatzak egitera. 1615 urtean hasi ziren lanak eta 1645 arte luzatu baziren ere, Marie de Médicis 1625ean hasi zen bertan biitzen.\n1715 urtean Filipe II.a Orleanskoaren alaba zen Berryko dukesak erosi zuen. 17 urte zituen arren jadanik alargundua zegoen eta bere jarduera promiskuoak "Frantziako Messalina" ezizena eman zion. Luxenburgoko jauregi eta lorategietan egiten zituen jaiak famatu bihurtu ziren eta gizartea eskandalizatu zuten. Petri Handia Errusiako Tsarra bera ere hartu zuen jauregian 1717 urtean. Hainbat haurdunaldi izan zituen baina behin da berriz abortatu zuen. 1719an hil zen 23 urte zituela.\n1750an museo bihurtu zen, Louvre museoaren aurrekaria izan zena. Frantziako Iraultza garaian gartzela ere izan zen aldi labur batez baina 1799an Napoleon Bonapartek parlamentu bihurtzea erabaki zuen. Jean Chalgrin arkitektoak moldatu zuen 1799 eta 1805 artean.\nPineyko Dukearen Hôtel particulier jauregiari Petit Louxenbourg izena ematen zaio eta Frantziako Senatuko presidentearen egoitza da.\nSakontzeko, irakurri: «Luxenburgoko lorategiak»\n1612an hasi zen eraikitzen. Gaur egun 23 hektareatako azalera du eta Frantziako Senatuaren jabetza da. Ezagunak dira zuhaitz-lerroen etorbideak, lore mosaikoak, putzu zirkularrean dauden itsasontzien modeloak eta batez ere Medici iturria (1620).


IKASTOLAK: garapen etengabea | Seaska\nIparraldeko ikastolak 1969an sortu ziren SEASKA batasunean elkarturik. SEASKA, 1901 lege pean sortu zen, familia batzuek eta irakasle baten nahikundeari esker. 1969ko apirilean, laupabost haurrekin ideki zen ikastola ikusirik, nork erran zezakeen gure batasunak horrelako neurria hartuko zuenik!\nLehen ama ikastola Arrangoitzen\nBi ama ikastola idekitzen dira : bat Donibane Lohitzunen eta bestea Baionan.\nLau ama ikastola idekitzen dira : bat Donapaulen, Bat Hendaian, bat Senperen eta beste bat Ziburun.\nBost ama ikastola idekitzen dira: bat Azkainen, bat Uztaritzen, bat Maulen, bat Hazparnen eta bat Donibane Garazin.\nAma Ikastola bat idekitzen da Ezpeletan\nHiru ama ikastola idekitzen dira : bat Miarritzen, beste bi Baionan (Hiri erdian eta Kurutze Sainduan).\nPauen ikastola bat sortzen da, eta Donibane Lohizunen eta Angelun lehen mailak idekitzen dira.\nEzpeletako Ama Ikastola Kanbora joaten da.\nAma Ikastola bat sortzen da Saran eta Donapaulen lehen maila idekitzen dute.\nBi ama ikastola idekizten dira Mugerren eta Atarratzen.\nMaulen eta Uztaritzen lehen maila idekitzen dute.\nAma ikastola bat sortzen da Bidarten eta Arrangoitzen lehen maila idekitzen da. Lehen Bigarren maila idekitzen da Donibane Lohitzunen.\nHiru ama ikastola idekitzen dira : Baigorrin, Beskoitzen eta Oloronen. Lehen maila bat sortua da Donibane Garazin. Bigarren maila Donibane Lohitzunetik Baionara doa eta bigarren mailako 2. urtea idekitzen da.\nHendaian lehen maila idekitzen da. Bigarren maila Baionatik Kanbora doa eta bigarren mailako lehen urteko gela doblatzen da.\nKanbon bigarren mailak 4. urtea idekitzen du eta 2. urteko gela doblatzen da.\nHazparnen lehen mailako 5. urtea, Hendaian lehen mailako 4. urtea eta Senperen lehen mailako 2. urtea idekizten dira. Bigarren mailak Kanboko kolegioan 6. urtea sortzen du.\nSenpereko lehen mailak 3.urtea idekitzen du. Baigorriko ikastolak, ateak hesten ditu, eta ondorioz Ortzaize eta Garaziko ikastolak azkartzen dira.\nSarako ikastola Senperekoari lotzen da. Senpereko lehen mailak 4.urtea idekitzen du.\nBeskoitze eta Baionako Hiri Erdiko ikastolak hesten dira Baionako bertze bi ikastolen azkartzeko.\nKanboko Xalbador Ikastegia estrenatzen da.\nBunuzen ama ikastola idekitzen da, Ortzaizen lehen maila bat eta Kanboko Bernat Etxepare Lizeoan terminaleko gela bat.\nSarako Ama Ikastola berridekitzen da eta Ortzaizen lehen mailako 2.urtea.\nBaiona Poloko ikastolan lehen mailako 1.urtea idekitzen da, Ortzaizen lehen mailako 3.urtea eta Arrangoitzeko ikastola Miarritzekoari lotzen da.\nKanbon, lehen mailako 1.urtea idekitzen da, Baiona Polon lehen mailako 2.urtea eta Ortzaizen lehen mailako 4.urtea.\nKanbon Lehen Mailako 2.urtea idekitzen da, Ortzaizen lehen mailako 5.urtea eta Urruñan Donibane Lohitzuneko ama ikastolen eranskina.\nKanbon Lehen Mailako 3.urtea idekitzen da, Kanboko Bernat Etxepare Lizeoa Baionara doa eta Kanboko kolegioa Xalbador deitzen da.\nKanbon Lehen Mailako 4.urtea idekitzen da eta Angelun Baiona Poloko ama ikastolaren eranskina bat.\nKanbon Lehen Mailako 5.urtea idekitzen da eta Izuran Lehen Mailako 1.urtea. Ziburun kolegioa idekitzen da 6. eta 5.eko gelekin. Bernat Etxepare Lizeoa, Baionako J-J. Rousseau ikastetxe ohiko geletan kokatzen da.\nIzuran Lehen Mailako 3.urtea idekitzen da, Ziburuko kolegioan 3.eko gela bat eta Donaixtiko kolegioan 5.eko gela bat.\nIzuran Lehen Mailako 4.urtea idekitzen da, eta Donaixtiko kolegioan 4.eko gela bat.\nIzuran Lehen Mailako 5.urtea idekitzen da Donaixtiko kolegioak 3.eko gela bat.\nSaran Lehen Mailako 1.urtea idekitzen da, Urruñan 3.urtea eta Baiona Polo ikastolan 4.urtea.\nBaionako Polo ikastolan lehen mailako 5.urtea idekitzen da. Hiriburuko ikastola idekitzen da.\nOrtzaizeko anexaren idekitzea Baigorrin.\nHazparneko arberoako ikastola anexaren idekitzea Donamartirin. Izurako ikastola eta Donaixtiko Manex Erdozainzi Kolegioa Lartzabaleko eraikin berrietan kokatzen dira.\nBidarten, ama ikastola bat idekitzen da.\nLekornen eta Itsasun, bi ama ikastola idekitzen dira.\nZiburuko ikastola idekitzen da.\nBeskoitzeko ikastola idekitzen da.\nHiru ama-ikastola berri idekitzen dira. Azkaraten, Basusarrin eta Biriatun.\nEtxepare lizeo berria irekitzen da, Mayi Ariztia karrikan. Ber sartzean, Baionako Estitxu Robles kolegioa eta Bokaleko ikastola ere sortzen dira.\nArbona Ahetzeko Alhorga ikastola irekitzen da.\nBardozeko Xarnegu ikastola irekitzen da.\nSeaskak 38 ikastola kudeatzen ditu : 13 ama ikastola, 20 lehen maila, 4 kolegio eta lizeo 1. Orotarat 4100 ikasle eskolatuak dira ikastoletan.


Arrasate Rugby Taldea | Kanpanzar Arrasate lanean da jada\nKanpanzar Arrasate lanean da jada\nArrasate Errugbi Taldeko seniorrak lanean dira jada, asteartean ekin baitzioten aurre-denboraldiari. Berritasun nagusia aurten aulkitxoan izango da, izan ere, Igor Isasiren aroa amaituta, lekukoa etxeko batek hartu du: Julen Barrutia. Teknikari arrasatear berriak 25 urte ditu, denbora luzez elastiko zuri-morea defendatu izan du jokalari moduan eta iragan denboraldian 18 urtez azpiko taldea zuzendu zuen. 2. Mailako CSD titulazioa du, eta Euskal Selekzioaren azpiko kategorietako aulkitxoetan ere aritu da. Honetaz gain, aurten ere kadete mailatik jokalari asko igoko dira lehen taldera, guztiak iragan denboraldian Barrutiaren aginduetara aritutakoak.\nKanpanzar Arrasatek asteartean burutu zuen aurreneko entrenamendu saioa Barrutiaren gidaritzapean. Ohi bezala, ART-ko seniorrek astearte eta ostegunean -19:00etatik aurrera- burutuko dituzte lansaioak aurten ere, halere, eta Barrutiak baieztatu bezala, aurre-denboraldian ostiraletan ere entrenatuko dute. Era berean, “asteburuetan beste ekintza batzuk burutuko ditugu, mendi irteeran, esaterako”, gaineratzen du teknikari zuri-moreak. “Gogotsu eta ilusioz beterik gaude denboraldi berriari begira, eta bateren batek errugbia ezagutu nahi badu Mojategira gerturatu besterik ez du egin behar”, dio.\nEntrenamenduez gain, lagunarteko partiduren bat edo beste ere jokatuko du talde arrasatearrak, oraindik hitzordu horiek lotzeke baldin badaude ere. Izan ere, Euskadiko Errugbi Federazioak oraindik ez du egutegia argitaratu eta, hori osatzeko, ordezkari zuri-moreak datorren asteartean Eibarren izango den bilerara deituta daude. Dena ondo bidean, eta aurreko ikasturteetan gertatu bezala, litekeena da txapelketa ofiziala iraila amaiera edota urria hasieran martxan jartzea. “Horren arabera zehaztuko ditugu aurre-denboraldiko partiduen datak eta aurkariak”, dio Barrutiak. Iaz kategoria galdu ostean, sarrailagileek Euskal Ligako 2. Mailan lehiatuko dute aurten, hortaz, onenen artean egon eta, ahal bada, goiko kategoriara itzultzea izango da aurtengo erronka.\n1993. urtean Arrasaten jaioa, gaur egun 25 urte ditu, txiki txikitatik gertutik bizi izan du errugbia Barrutiak: ART-ko presidente ohi Ramon Barrutiaren semea, hainbat urtez Kanpanzar Arrasateren elastikoa defendatu izan du jokalari gisa eta, behin berdeguneetatik erretiratu ostean, iragan denboraldian ere 18 urtez azpiko taldea zuzendu zuen. 2. Mailako CSD tituluduna, Euskal Selekzioko azpiko kategorietako aulkitxoetan ere jardun izan du Barrutiak, 16 urtez azpikoen egungo entrenatzailea ere baita. Kirolari sutsua, borrokazko kirolak eta arte martzialak ere egon badaude Kanpanzar Arrasateko entrenatzaile berriaren zaletasunen artean.\nISEI BARBERO - Argazkiak: J. Barrutia\nKadeteek puntu bakarrarekin konformatu behar izan dira


Azterketak datoz, nola ikasi? | Hegoaldeko Txokoa\nXABIERTXO ERAKUSKETA →\nAzterketak datoz, nola ikasi?\nPosted on urtarrila 28, 2015\tby hegoaldeuskaltegia\nUrtarrila amaitzearekin batera azterketa garaia gerturatuz doa. Unibertsitatean, euskaltegian, eskolan, edonon aurki dezakegu urduri dagoen ikasleren bat, ikasteko denborarik ez duen langilea…\nBaina hitz madarikatu honek dakarren estresari nola egin aurre? Nola antolatu?\n9 erantzun Azterketak datoz, nola ikasi? -ri\nyoshi -k dio:\n7:25 pm urtarrila 28, 2015\nGarai hauek oso estresanteak dira guztiontzat baina bakoitzak eramaten du bere burua beraiek dakiten moduan. Nire kasuan, tripako min asko dauzkat eta batzuetan urduriengatik pilulak hartu behar ditut, lasai egoteko eta hobe kontzentratzeko. Nahiz eta asko ikasi, urduriak pasada txarrak jolasten digute. Nire estrategiak hauexek dira: sailkatu gaiak egunetan falta den denboraren arabera azterketari begiratuz, utzi azkenengo bi egunak birpasatzeko edo zalantzak argitzeko, tilak beti eskueran egon behar dira eta ni adibidez nahiago dut gauez ikastea ez dagoelako zaratarik.\nnuritz -k dio:\n5:26 pm urtarrila 30, 2015\nNire ikasle-garaian, urduri beti jartzen nintzen. Ikastetxean azterketak zeudenean, batzuetan lo egitea kostatzen zen, horregatik normalean berandu arte ikasten zuen.\nUnibertsitatean, desberdina izan zen, batzuetan lan egiten eta ikasten batera nuen eta denbora hobeto antolatzen nion.Nire ustez, onena garrantzitsuena laburpen gisa idaztea da eta bezperan dena errepasatzea.\nGaur egun, euskara soilik ikasten ari naiz, baina hizkuntz bat desberdina da, lehenik azalpenak ulertu behar dituzte, gero asimilatzea eta bukatzeko dut ikasteak, baina batez ere garrantzitsuena praktikatzea azterketari bebida.\n9:14 pm urtarrila 30, 2015\nNire bizitza osoan zehar, azterketa asko egin dut eta egiten jarraitzen dut.\nHala ere, nahiz eta ohituta egon behar, inoiz ez dut ohiturarik hartuko, lasai egoteko; oso urduria bainaiz.\nHorregatik, estresa heldu baino lehen, dena egunean eramaten saiatzen naiz, bestela, gero eta urduriago jarriko nintzateke.\nHala nola, egunero edo denbora daukadanean, laburpenak egiten ditut.\nAlabaina, laburpenak egitea ez ezik, dena ikastea ere beharrezkoa da, gainditu nahi baduzu. Baina batzuetan, hori ez da nahikoa. Egia esanda, pertsonaren arabera, denbora gehiago edo gutxiago eman behar du ikasteko.\nNire aburuz, ez dakit ikastuna naizen, baina hori egingo ez banu, azterketaren egunean bihotzak jota nengoke!\n12:31 am urtarrila 31, 2015\nAzterketak prestatzen hasteko garaia da. Pentsatze hutsak urduri jartzen nau, baina azterketeei aurre egin behar zaie.\nLehenengo eta behin, dena azken egunerako uztea ez da ideia ona, hau da, ez utzi biharko gaur egin ahal duzuna. Bigarrenik, atseden hartzea eta ondo elikatzea garrantzitsua da, eta azkenik, aurreko gauean edo azterketa eguneko goizean ez daukazu zertan ikasi. Azken momentuan ikasten baduzu ez du ezertarako balio izango, segur aski kontzeptuak nahastuko zara eta. Gaineratu nahi dut, bakoitzak bere buruan konfiantza izan behar duela. Nik dakidala, denok aholku hauek martxan jartzen dakizkigu, beraz, ez etsi eta EUTSI GOIARI !!!\ntxan -k dio:\n9:32 pm otsaila 1, 2015\nAzterketa garaia hurbildu ahala, nerbioak gutaz jabetzen dira. Haien nagusitasunari aurre egiteko, bakoitzak bere armarik onenak erabili behar ditugu, ez badugu irabazita bukatu nahi.\nBatzuek iraunkortasuna darabilte arma onena gisa, eta ikastaroan zehar estudiatzen ari direnez, lasai daude . Beste batzuek, euren buruarengan konfiantzari esker, eta gehiegi estudiatu gabe, garaipenaren posibilitatea izatean sinesten dute.\nNire ustez, batailaz-bataila gogoarekin borroka egiten baduzu, azkenean guda irabaziko diezu.\n10:19 pm otsaila 1, 2015\nNahiz eta denok dakigun iraunkortasunaren bidez emaitzarik hoberenak lortzen dela,noizean behin,saihestezina da azken egunerako lana uztea eta kasu horietan konturatzen zara otoitz egitea zure aukera onena dela.\nBeraz ez dago sekreturik eta azterketari aurre egin baino lehen azken egunean ,atseden hartzen eta ondo lo egiten saiatu behar dugu , egin dugun ahaleginaz konfidatuz.\n9:32 am otsaila 2, 2015\nAzterketa garaia bakoitzari desberdina da. Batzuk urduriegi jartzen direnez, edozein gauzen beharrean daude lasai egoteko, pilulak, kirola…Beste batzuk ordea, askoz lasaiagoak dira.\nNire ustez nahiz eta denok desberdinak garen, denok ikasteko metodo berak eskuetan dauzkagu. Alabaina, zein den onena aukeratu behar dugu.\nEsaterako, nik txikitan edo nerabetan azterketak heltzen zirenean bakarrik ikasten nuen. Hala eta guztiz ere, unibertsitatean eta oposaketan hori ez nuen egiterik, egunero pixkanaka ikasi beharra neukan, guztia ez ahazteko.\nEta hizkuntz bat ikasiz gero, gauza bera gertatzen zait, astero gauza berri bat gogoratzen edo erabiltzen saiatzen naiz. Horrela, denbora igaro ahala, gero eta gauza gehiago gogoratzen ditut eta azterketak heltzean ero bezala ikasi ordez, denbora eman ahal dut errepasatzen edo beste gauza batzuk egiten lasaitzeko.\n2:40 pm otsaila 2, 2015\nNire bizitzaren zehar arlo askotako ikaslea izan naiz. Gogoratzen dut txikitan oso astuna izan nintzela. Egunero ikasten nuen eta etengabe nire gurasoen atzetik nenbilen beti etxe osotik ikasgaia galdetzeko. Ez dakit noiz utzi nion hau egiteari baina urteak pasatu ahala azterketen azken orduko ikasle bat bihurtu nintzen. Unibertsitatean sartzean ia ia beti gauez ikastea atsegin nuen eta azterketak prestatzeko ikasten nuen azken astean, bezperetarengandik. Gaur egun, ordea, gauzak oso desberdinak dira. Alde batetik nire lanagatik beti ikasten ari naiz, lanak behartzen bainau nire ikasketak eguneratzeko. Beste aldetik ezinezkoa da opozaketa bat egun epe labur batean prestatzea hilabete luzeetan baizik. Hau guztiagatik bakoitzak hobeto komeni zaiona aurkitu behar duela esan nahi dut, bere egoeraren arabera.\nAzterketa baten aurrean urduri ez jartzea ezinbestekoa da nire kasuan. Jakingo banu…nire burua kontrolatzen! Baina oraingoz , ez dut konponbiderik aurkitu. Aurkituko banu salmentan jarriko nuke eta aberatsa izango nintzateke, orduan lana egin beharrik ez nuke izango eta, ondorioz , ez nuke azterketa gehigorik egin behar izango!\nleixu -k dio:\n9:08 pm otsaila 2, 2015\nAzterketen urduriak orain dela urte pilo bat bukatu ziren. Azken urteotan hizkuntzako azterketak besterik ez ditut egin eta egia esatekotan hizkuntzak ezin dira azken mementuan ikasi. Eguneroko lana da (baita)…\nUnibertsitatean nengoenean oso urduri jartzen nintzen azterketetan… Ikasle ona izan arren otsailean jasanezina egoten nintzen eta humore txarra ez zen bukatzen azken azterketa egin arte…\nZeintzuk ziren nire teknikak?? Ba betikoak… Laburpenak egitea eta laburpenak ikasi… Denbora falta nuenean erabakitzen nuen zeintzuk ziren gai garrantzitsuenak eta horiek soilik ikasten nituen.


Albisteak — TUlankide MONDRAGON\n1. Mondragon Unibertsitateak eta MONDRAGON Korporazioak gradu-amaierako euskarazko proiektuak saritu dituzte\n2. Podcast berria Elena Herrarterekin: indibidualistagoa al da gaurko gizartea?\n3. Kirolak, berrikuntzak eta segurtasunak FIRST LEGO League Euskadiko finala berrasmatuko dute maiatzaren 8an\n4. Ausolanek bere Fundazioa aurkeztu du\n5. Gazteak eta tokiko global begirada\n6. Elkar-Lanek 113 kooperatiben sorrera bultzatu du Euskadin 2020an, 318 enplegu sortaraziz\n7. MONDRAGON Korporazioak eta ONCE Gizarte Taldeak bat egin dute prestakuntza, enplegua eta teknologia sustatzeko\n8. Mondragon Unibertsitateak maiatzera arte eskainiko ditu ate irekien jardunaldiak\n9. Kooperatiben Nazioarteko Eguna 2021: "Elkarrekin hobeto berreraiki"\n10. Basque Culinary Center-en aurkeztu da Sutondoan liburua\nLeartiker Zentro Teknologikoaren lana txalotu dute erakundeetako ordezkariek\nFoku Anitzeko Teknologia Zentro bezala lortu duen izendapen berria dela eta gauzatu zen atzoko bisita.\nJarraitu TU Lankide podcast plataforma nagusienetan\nElena Herrarte, Debagoiena 2030 egitasmoko kidea; Nagore Ipiña, Humanitate eta Hezkuntza Zientzien Fakultateko dekanoa; Joseba Madariaga, Laboral Kutxako Ikerketa Departamentuko zuzendaria; Mikel Alvarez medikua eta mikrobiologian aditua; eta Javier Santos eta Javier Marcos, MONDRAGON Korporazioko enplegatu eta euskaldun berriak. Horiek guztiak elkarrizketatu ditu TU Lankidek, estreinatu berri duen kanalean. Eta jada entzun daitezke elkarrizketa guztiak podcast plataforma nagusienetan.\nIñigo Urkullu Lehendakariak EROSKIren produktu freskoen plataforma berria bisitatu du\nJundizko plataforma berriak 17.000 metro koadro ditu eta bere jarduera produktu freskoei dago lotuta. Gasteizko instalazio berriak Euskadiko 300 denda baino gehiago hornituko ditu.\nAgustin Azkarate arkeologo eta historialariak eskuratu du Eusko Ikaskuntza-Laboral Kutxa Saria\nGazteei zuzendutako deialdian, Ane Zulaikaren “Emakumeak Blai” proiektuak eskuratu du Eusko Ikaskuntza- Laboral Kutxa Gazte Saria.\nEdorta Hercek Ategiko zuzendaritza orokorra hartu du\nErreleboak bat egiten du 2021- 2024 Plan Estrategiko berria ezartzeko hasierako fasearekin. Hercek Txema Gisasola ordezkatuko du karguan.\nParte hartu zozketan eta irabazi Barrenetxeko bertako produktuen otarra\nZozketa datorren ekainaren 10a bitartean luzatuko da eta egun horretako goizeko 10:00etan egingo da zozketa. Irabazlearen izena www.tulankide.com webgunean argitaratuko da.\nArrakastaz burutu zen FLL Euskadi-MONDRAGON: Explore kategoria\nFLL Euskadi-MONDRAGON martxan da jada FLL Explore kategoriaren lehen edizioarekin, 6-9 urte arteko ikasleei zuzendua. Hiru ikastetxetan bildu ziren ikasleak pasa den ostiralean eta balorazioa ezin hobea da.\nEroskik salmentak eta merkatu kuota hobetu ditu 2020an\nSalmentak guztira 5.376 milioi eurokoak izan dira, %2,1 haziz. Era berean, Espainia iparraldean bere merkatu kuota %13 igo zuen.\nBasque Culinary Center-en aurkeztu da Sutondoan liburua\nMahaia sukaldarien kolektiboak Sutondoan liburua aurkeztu du Basque Culinary Centerren, Aitor Arregi eta Roberto Ruiz chefek gidatuta, besteak beste, ekoizle txikien lana aitortu eta belaunaldi baten jakintza gorde eta hedatzeko asmoz.\nGaraia Open Innovationen bigarren edizioa\nLarunbatean, apirilaren 29an, goizeko 9:00etatik hasita eta 14:00ak arte, konbentzio presentzial eta online bat egingo da Garaia Teknologia Parkeko instalazioetatik.\n1. Leartiker Zentro Teknologikoaren lana txalotu dute erakundeetako ordezkariek\n2. Indibidualistagoa al da gaurko gizartea?\n3. LagunArok normaltasunaren itzulera iragarri du


PASIO BIZIDUNAREN I.G. (Balmas...\nBalmasedako Santa Clara komentua Burgoserako irteeran dago kokatuta estrategikoki. Juan de la Piedra Verástegui indianoak (jatorriz Balmasedakoa) 1643an Panamatik igorritako legatu paregabe bati esker eraiki zen. Bere testamentuan hiru mila dukateko legatua utzi zuen, Klaratarren klausurako komentu bat sortu eta mantentzeko. 1666ko urriaren 31n heldu zen komentura lehen abadesa, María Jacinta de la Puente andrea. Oinplanoan pixka bat nabarmentzen den gurutzea duen nabedun eliza motakoa da, eta koroa eta jaunartze mahaia ditu oinetan. Fatxada soila da, eta sarrera nagusia erdi-puntuko arku baten azpian dago. Gainean horma-hobi bat dago Santa Clararen irudiarekin; ezkutuak ditu alde bietan. Barrualdean erretaula barroko zoragarriak daude, trazadura, gauzatze eta iruditeria bikaina duten XVII. eta XVIII. mendeko obrekin. Koroan 1777ko organo bat kontserbatzen da, Bizkaiko zaharrenetako bat. Gaur egun Balmasedako Pasio Bizidunaren Interpretazio Gunearen egoitza da. Bertan, bisitariek urte osoan ezagutu ditzakete Gurutze-bide Bizidunari buruzko gauza guztiak. Museo Egoitzan erakusketa iraunkor bat dago. Bertan antzezpeneko jantziak, pausoak, objektuak, irudiak eta soinuak biltzen dira. Horrez gain, tailerrak egiteko espazio bat ere badu.\nSekulako museoa eta hegaztien ikerketa zentroa izateaz gain, Bird Center-a paregabea da Urdaibaiko Erreserbaren bihotzean kokatuta dagoelako eta paduraren ikuspegi harrigarriak eskaintzen dituen behatoki pribilegiatua delakoa. Zentro bizia da; inork ez daki egun berriak zer ekarriko duen, izan ere, hegaztiek zehazten dute Zentroaren norabidea. Naturaren ikuskizun handienetarikoaz ari gara, Hegaztien Migrazioaz, non Urdaibai bidai luze horretan derrigorrezko pausalekua den. Bisitariek zentroko behatokietatik bertatik gozatuko dute Urdaibaiko Erreserba bisitatzen duten hegazti espezie ezberdinekin; Wadden Itsasotik datozen mokozabalak, lertxun lirainak, ahate espezie ugari, iparralde urrunetik etorritako limikolak eta hain iheskorra den zezen-txoria dira ikus daitezkeen batzuk. Hegaztientzako aireportu paregabeko baten aurrean gaude, non zentroko teknikarien aholkuek eta ikustentzunezko ikaragarrien laguntzak mundu liluragarri honetan murgilduko gaituzte. Bisitak, bai Audio-giden bitartez, modu autonomo batean bisitatzeko aukera ematen duen sistemarekin, eta bai bisita gidatuen bitartez aurretiko erreserba eginda burutu daitezke.\nNatura-ingurune ederrean eta Urdaibaiko Biosferaren Erreserbaren bihotzean dagoen Busturiko Madariaga Dorretxea da Ekoetxea Urdaibai, Euskadiko Biodibertsitatearen Zentroaren egoitza. Xede bikoitza du zentroak: natura-ondarearen aniztasuna, funtzioak eta aberastasuna ezagutaraztea, eta, aldi berean, biodibertsitatearen ezagutza sustatzea. Bi sailetan banatuta dago: Ezagutzaren unitatea eta Parte-hartze publikoaren unitatea. Lehendabizikoak dibertsitatearen inguruko ikerketa zientifikoa du ardatz, eta bigarrenak, aldiz, dibertsitate biologikoaren berri ematen die bisitariei, naturarekiko errespetua oinarritzat hartuta. Horretarako erakusketak (erakusketa iraunkorrak biodibertsitatea zer den azaltzen du), ikus-entzunezko baliabideak eta muntaia interaktiboak erabiltzen dituzte. Ondoren, Madariaga Dorretxeko behatokira joan daitezke bisitariak; bertan, paisaia ikusgarriez gozatu eta largabistak erabiliz Izaro uhartea, Laidako hondartza eta Urdaibaiko padurak ikusteko parada izango dute. Jakina, zentroa bisitatu ostean, Urdaibaiko Biosfera Erreserbaren xarma guztia ezagutzeko ibilbide gidatuetan parte har dezakete.\nOrduña Hiria Museoa museo etnografikoa da, eta, bertan, hiriko gremio zahar adierazgarrienak daude erakusgai honako arlo hauei eskainitako 10 aretotan: Jostunak, Gozogileak, Musikariak, Kandelagileak, Botikariak, Ehuleak, Aulkigileak, Zapataginak, Bizikleten Tailerra eta Zinegintza. Era berean, aldi baterako erakusketetarako hiru areto dituen museo kulturala ere bada, eta, bertan, erakusketa artistikoak, antigoaleko gauzen bildumak eta artista berrien lanak jartzen dira erakusgai. Hona hemen museoaren helburuak : Urduñako ondare etnografiko eta kulturala berreskuratzea, artatzea eta erakusgai jartzea. Museoa beste jakintza-iturri bat da. Geure oraintsuko iragana erakustea beste baliabide turistiko bat da, eta hiriko dinamizazio kulturala sustatzen du. Adin jakin bateko bisitarien oroimina eta gazteenen jakin-mina dira bisitarien artean sumatzen diren bi sentsazio ohikoenak. Inor ez da epel geratzen objektuen bilduma honen aurrean, eta, oraintsuko iraganera arte haien erabilera ohikoa bazen ere, gehienak ahaztu egin dira. 3 solairuko eta 1.200 m2-ko eraikina Andre Maria plazan dago kokatuta, parrokiaren alboan. Udal-titularitatekoa da, eta Hamaika Kale Elkarteak nahiz bertako ia-ia 200 boluntarioek kudeatzen dute.\nErrementarikua baserriak hartzen du 1983az geroztik Simón Bolívar Museoa. Donejakueren kostaldeko Bizkaiko ibilbidearen ondoan dago. Museoaren bildumek girotu egiten dituzte, batetik, Erdi Aroko bizkaitarren bizimodua eta, bestetik, Simón Bolívarren ibilbide pertsonala eta politikoa. - Beheko solairuan: Simón Bolívarren ikonografia dago. Aldi baterako erakusketak ere hemen ipintzen dira. - Lehen solairuan: Erdi Aroari buruzko informazioa dago (paisaia, abeltzaintzan eta nekazaritzan oinarrituta egiten zuten bizimodua, Bolibarreko eta Ziortzako elizek izan zuten garrantzia, ikatza egiteko egurrari zelan ateratzen zioten probetxua, jarduera ekonomikoak –burdingintza eta errotak–, eta hiribilduak zelan sortu ziren) - Bigarren solairuan: Simón Bolívarren biografia kronologikoa dago (Venezuela, 1783-Kolonbia, 1830). Bolívarren genealogia, Europara egin zituen bidaiak, Bilbon eta Madrilen egin zuen egonaldia, Bolívarren atal politikoak, eta Independentziaren geografia). Simón Bolívar Museoa FACEBOOK\nEleiz Museoan ikus daitezkeen lanak Bizkaiko tenpluetatik ekarri dira: elizetatik, baselizetatik eta komentuetatik. Bizkaian eta bizkaitar artistek egindakoak dira asko eta asko. Beste batzuk, berriz, kanpotik iritsi dira, baina gure lurralderako beren-beregi eskatutakoak izan ziren. Museoa ez da arte ederretakoa, azken 800 urteetako bizkaitar artearen museoa baizik. Erromanikotik gaur egunera artekoa. Museoak Atxuriko Enkarnazioko komentuaren solairu bi hartzen ditu. Lehen solairuan, urregintzako bilduma ederra ikus daiteke. Hemen egindako piezen ondoan daude Ameriketatik ekarritako lan bikain-bikainak. Opariak dira azken horiek, bizkaitarrek han arrakasta ekonomikoa lortu, eta euren jatorriko parrokiak ahaztu barik egindakoak. Hemen dago erlijio-arte garaikidearen aretoa, azken mendeko artista nabarmenek eginikoa: Larrea, Uranga, Romero de Torres... Bigarren solairuan, berriz, erromanikotik neoklasizismorako bidea egiten dute eskulturek eta pinturek, honelako artisten lanekin: Beaugrant, Luca Giordano, Carnicero, Paret... Eleiz Museoa\nDurangoko Arte eta Historia Mu...\nDurangoko Arte eta Historia Museoa Etxezarreta jauregian dago. Eraikin hau Durangoko Udalak erosi zuen 1984an, eta 1986an museoaren ateak ireki ziren Leopoldo Zugazaren zuzendaritzapean. Hasiera batean, museoak euskal arte garaikidearen bilduma bat zuen (lanak museoko bildumako parte dira, Ezkurdiko Kultura Aretoetan Zugazak antolatutako erakusketei esker erositakoak), herriko historia eta etnografia bilduma, liburutegia eta artxibo historikoa. 1995an liburutegia Garai Jauregira lekualdatu zen eta, horren ordez, aldi baterako erakusketen aretoa jarri zen, eta aurretik Ezkurdiko Kultura Aretoetan egiten ziren erakusketak bertan atontzen hasi ziren. Eraikinaren segurtasuna eta irisgarritasuna bermatzeko 2018an egindako lanen ondoren, museoak bilduma eta banaketa berritu zituen. Hirugarren solairuan, euskal arte garaikidearen bilduma dago, Zumeta, Balerdi, Herrero eta Zubiaurre artisten lanekin, besteak beste. Herriko historiaren aretoa lehen solairuan dago. Bertan, hiribilduaren historia ikus daiteke historiaurretik gaur egunera arte. Beheko solairuan eta bigarren solairuan aldi baterako erakusketa-aretoak daude. Gai artistikoak nahiz historikoak izan daitezke, tokiko izaera alde batera utzi gabe. Azken urteotan Picasso, Chillida, Dalí eta Dürerren erakusketak nabarmendu dira. Museoak hezkuntzaren eta zabalkundearen aldeko apustua egiten du, eta, horregatik, doako eta publiko guztiarentzako tailerrak, ikastaroak, hitzaldiak, bisita gidatuak eta abar eskaintzen ditu urte osoan zehar. Era horretan, kultura herritar guztiei transmititzen zaiela bermatzen da.\nEnkarterriko eraikinik enblematikoa ikusiko dugu, batzar-etxe gisa sortua, mende eta mendeetan gobernu politikoko gunea izandakoa, eta gaur egun, Enkarterriko kulturaren eredu, museo bilakatua. Zaharberritzeko lan ugari egin ondoren, 1989an azkeneko aldiz eraberritu zuten, eta gaur duen itxura hartu zuen, dorrearen aurrean forma modernoak dituen atala gehituta eta Batzar-etxearen eta korrejidorearen etxearen barrualdea eraberrituta.Obrak bukatu ondoren, 1994an Enkarterrietako Museoa inauguratu zen. Bizkaiko Batzar Nagusien eraikin honek zortzi areto ditu, eta eskualde osoaren historiaren berri ematen digu, Historiaurrean hasi eta XIX. mendera arte. Museoaren zeregin nagusia Enkarterriko historia, ondarea eta artea ezagutzera ematea da: Enkarterriko kultura ikertzea. Enkarterriko eta Bizkai osoko kulturari buruzko erakusketak prestatzea. Azterketa historikoak eta artistikoak argitaratzea. Jarduera didaktikoak egitea, ikasleei Enkarterriko kulturako hainbat atal erakusteko. Kultura-izaerako bestelako jarduerak egitea: hitzaldiak, ibilbideak, erakunde eta partikularekiko elkarlana etab.\nEuskal Museoa 1921ean sortu zen, eta Bilboko Alde Zaharrean dago, Jesusen Lagundiko San Andres ikastetxea izenez ezagutzen den XVII. mendean eraikitako eraikinean, hain zuzen ere. Museoak hiru solairu ditu, eta Klaustro soil baten inguruan egituratzen da. Klaustroaren erdialdean museoko lanik enblematikoenetako bat dago: Mikeldiko idoloa, II. Burdin Aroko eskultura zoomorfoa. Museoko funtsek euskal kulturaren eta horren gorabehera historikoen ikuspegi zabala eskaintzen dute. Izaera tradizionalekoak nabarmentzen dira, eta bi bloke nagusitan banatzen dira: euskal historia eta etnografia. Hau da, historian zehar kolektibo baten, euskal kolektiboaren, eguneroko bizitzaren lekuko diren objektuak. Beheko solairua Mikeldi, Kurutziagako Gurutzearen erreprodukzioa, eta “Victoria” zaldi-kotxea Lehen solairua: Etnografia Artzain-kultura, Euskaldunen itsasoa eta Ehun-eskulangintzak: artilea eta lihoa Bigarren solairua: Zeramika eta Burdingintza Euskal Herriko buztingintza, Euskal lozak eta portzelanak, eta Lebarioko burdinolaren maketa (1:5 eskala) Hirugarren solairua: Historia Bizkaiko Maketa (Eskala horizontala 1:5000/ Eskala bertikala 1:2500/ 200 m2-tako), Bilboko Kontsulatua eta Kartografia Historikoa ALDI BATERAKO ITXITA,ERABERRITZE INTEGRALA DELA ETA Euskal Museoa


24 « ekaina « 2021 « Prentsa oharrak\nHerrandarren kalea birnaturalizatzeko proiektuari esker bulebar berri bat irabaziko du hiriak, orainarte baino berdeagoa eta batez ere oinezkoentzat\nKategoriak: Prentsa oharrak — Etiketak: birnaturalizatzeko proiektua, Herrandarren kalea — Komunikazio Zerbitzua / Servicio de Comunicación — 24 ekaina 2021 13:38\n– Udal-gobernua finantziazio bila dabil Europako funtsetan, hiri-zidor handi bat, lorategiak, hiri-baratzeak eta jolasguneak egingo dituen obrari ekin ahal izateko\n– Gorka Urtaranek iragarri du Udalak beste proiektu bat ere aurkeztuko duela Europako laguntzetara, egungo bidegorri-sarearen mantenimendua hobetzeko eta 24 kilometroan luzatzeko\n– Trantsizio energetikoko udal-planak ateak irekiko dizkio 120 milioi watioko planta fotovoltaiko bati, % 20an gainditzen duena Euskadirako diseinatutako handiena (Ekienea)\nUdal Polítika Orokorraren diskurtsoa\nGorka Urtaran alkateak Herrandarren kalea birnaturalizatzeko proiektua iragarri du gaur goizean. Proposamen horri esker, oinezkoak izango dira aurrerantzean protagonista nagusi, kalea hiri-azpiegitura berdeen irizpideei jarraiki zaharberritu ostean. Gasteizko Udalaren Mugikortasunaren eta Espazio Publikoaren Sailak kalea goitik behera aldatzeko diseinua osatu du dagoeneko, eta orain udal-gobernua obrei ekin ahal izateko beharrezko finantziazioa Europako suspertze-funtsetatik lortzeko lanean ari da. Laguntza horien artean badira ekosistemak eta horien baitako biodibertsitatea zaindu eta berreskuratzeari zuzenduak, bai eta hiriguneetan azpiegitura berdeak egiteari ere. Herrandarren kaleko proiektua ezin hobeto txertatzen parametro horietan.\n“Herrandarren kalea birnaturalizatu nahi dugu, hartara bide berde eder bat bihurtzeko. Gaur egun asfaltozko kalea dena ibilbide handi bihurtu nahi dugu, hiri-zidor ederra, lorategi, hiri-baratze, jolasgune eta ur-txokoz hornitua. Proiektua ia-ia amaituta dago, Estatuaren deialdia noiz aktibatuko zain”, jakinarazi du alkateak udal politikari buruzko eztabaida orokorrean.\nHerrandarren kalea aldatzeko lehen esku-hartzea handiari esker ibilgailuentzako galtzadak Ekialdean bilduko dira, hartara Herrandarren kaleko trafikoa Jose Mardones kalera aldatuko delarik. Horren ondorioz, oraingoz asfaltutako azalera handi bat askatuko da oinezkoentzako. Leku horretan hiri-zidor berde bat sortuko da, kilometro erdiko bulebar berde ederra.\nHorrekin batera zenbait azpiegitura egingo dira: bidegorri berriak noranzko bietan, baratze-gune bat, aisialdi- eta jolas-gunea, euri-urez hornituko den urmaela, Herrandarren kaleko institutuaren ondoko kirol-gunea berdetuko da eta erabilera berria emango zaio autobus-geltoki ohiari. Izan ere, gaur egun bertan dauden haurrentzako jolasak kendu ondoren (Arana eta Estenaga Apezpikuaren kaleen arteko ingurura eramango dira, eta pergolen azpoian babestuko), autobus-geltoki ohiari bestelako erabilera emango zaio. Batetik, bizikletentzako aparkalekua izango da. Eta bestetik, salgaiak banatzeko gunea, inguru horri guztiari zerbitzu emateko.\nHerrandarren kalearen zaharberritzea da Gorka Urtaranek planteatzen duen superhiri europarren eredua garatzeko proiektu garrantzitsuenetako bat. Baina ez bakarra. Izan ere, Gasteizko alkateak xede berbera duten beste esku-hartze batzuk iragarri baititu:\n-Bizikleta bidezko mugikortasunari dagokionez, Udalak bizikletaz ibiltzeko sarea hobetu eta handitzeko plana ere erregistratuko du Europako funtsen deialdian. Plan horrek egungo bizikleta-erreien sarea (171 kilometro) onik zaindu, konpondu eta eguneratzea, Bizikletaren Gida Planaren araberako sare nagusia osatzea (24 kilometro berri), eta industrialdeetara joateko loturak finkatzea aurreikusten du.\n-Era berean, Gasteizek 2030 klimaren aldetik neutroak izango diren Europako lehen 100 hirietako bat izateko hautagaitza aurkeztuko du.\n-Gainera, datorren astean udal-gobernuak trantsizio energetikoko udal plana aurkeztuko du, zeinak Gasteizen 120 milioi watioko potentzia fotovoltaikoa instalatzeko aukera emango baitu. Potentzia horrek % 20an gainditzen du Euskadirako diseinatu den planta fotovoltaiko handiena, Ekienea.\nGarraio publiko ea pribatua\nGarraioa da Agenda gasteiztarraren estrategiaren beste ardatzetako bat. Horrenbestez, alkateak bi helburu nabarmendu ditu garraio publikoaren alorrean. Lehena, sistema digitalizatu, elektriko eta bidaiari kopuru handia hartzeko modukoak ezartzen jarraitzea (esaterako tranbia Salburura eramatea, BEA abian jartzea), hartara 2023an joan-etorrien erdia garraiobide elektrikoetan egin daitezen. Eta bigarrena, TUVISAren flota eguneratzea. Ildo horretatik, Autobus Elektriko Inteligenteak azken teknologiako 13 ibilgailu elektriko ekarriko ditu Gasteizera, Udalak 9 milioi euro inbertitu ondoren.\nBaina horrez gain, beste bi neurri iragarri ditu ibilgailu pribatuei begira. Batetik, hiriaren Hegoaldean beste disuasio-aparkaleku bat eraikitzea, Gasteizko mendatetik behera A-2124 errepidean barrena hirira sartzeko gunean. Eta bestetik TAO zerbitzu beri bat, modernizatu eta diugitalizatua, “erraz, azkar eta erosoagoa”, zein aurreikusitako TAO guneak handitzeko lanak aprobexatuz ezarriko baita.\nGainera, Gorka Urtaranek hiriaren etorkizunerako funtsezko hiru proiektu babestera animatu ditu Udaleko talde politikoak: VIAPen eraikuntza Forondako aireportuan, Abiadura Handiko Trena hartu eta lurperatzea, eta automozioaren alorrean fabrikazio aurreratuko zentroa, sektoreari laguntzeko. “Seguru asko, horixe izango da Gasteizek berreskupenaren aldeko Europako estrategiaren bidez jorratuko duen proiektu anbiziotsuena”, esan du alkateak. “Gure enpresen etorkizunak baldintzatuko hiriarena. Jar gaitezen gure enpresen alde, berritzaile izan daitezen”, esan du.\nGasteizek agintaldiko agendaren % 55 gauzatu du, 13 proiektu amaituta eta 73 abian dituelarik\nKategoriak: Sailkatu gabea — Etiketak: agintaldiko agendaren % 55, Gorka Urtaran Alkatea, inbertsio-ahalmena — Komunikazio Zerbitzua / Servicio de Comunicación — 12:57\nAlkateak estrategia bat proposatu du udalaren aurrezpena eta inbertsio-ahalmena handitzeko, udal zerbitzuen sare iraunkorra eraikitzeko, auzoak eta espazio publikoa zaintzeko eta hiri seguruagoa eta garbiagoa edukitzeko.\n20210624 Udal Politika Orokorraren diskurtsoa\nAlkateak udal politikari buruzko eztabaida orokorraren lehen saioaren erdia baino gehiago Agenda gasteiztarraren betetze-mailaren berri emateko erabili du; hau da, udal gobernuak 2019-2023ra bitartean martxan jarriko dituen ekimen nagusiak biltzen dituen agintaldiko planaren berri emateko. Programaren xede dira kalitatezko zerbitzu publikoei eustea, ekonomia berde eta lehiakorra garatzea, eta hiriari azpiegiturak ematea, Europan tamaina ertaineko hirien abangoardian egon dadin.\nGorka Urtaranek bere konpromisoen betetze-mailaren berri emateaz gain, estrategia bat proposatu die talde politikoei, udalaren aurrezpen garbia eta inbertsio-ahalmena handitzeko, adinekoak eta ahulak artatzeko udal zerbitzuen sare iraunkorra eraikitzeko, auzoak eta espazio publikoa zaintzeko, eta hiri seguruagoa eta garbiagoa izateko, besteak beste.\nAgintaldiko konpromisoen erdia baino gehiago beteta\nGorka Urtaranek adierazi duenez, agintaldiaren erdian agendaren % 55 gauzatuta dago; 13 proiektu eginda daude eta beste 73 martxan. Gainera, Agenda gasteiztarra auzoz auzo izan da berriki. 6.610 pertsonak ikusi dute eta 1.658 ekarpen egin dituzte, eta horrek herritarren konpromiso-maila erakusten du.\nAlkateak hiriko arlo estrategiko handietan egindako lana azaldu du, eta garatu beharreko erronka zehatzak identifikatu ditu.\nGizarte-ongizateari dagokionez, alkateak esan du “adinekoen taldea lehentasunezko kolektiboetako da. Bakardadea eta isolamendu-egoerak saihesteko adinekoei laguntza emateko udal sarea funtsezkoa izan da, eta funtsezkoa da, adineko guztiak ondo zainduta egon daitezen”.\nAurreko agintaldian, Piztu zure auzoa programa jarri zen martxan Pilarren, Koroatzean eta Landazurin adinekoen bakardade eta isolamenduari aurre egiteko, eta orain auzo guztietara zabaldu da. Eta aipatutako helburu hori lortzeko zerbitzuek aintzatespena jaso dute estatuan eta autonomia-erkidegoan. “Piztu zure auzoa programak” Pilares Fundazioaren sari nazionala jaso du, eta “Zurekin gaude” programak Euskadi Lagunkoia 2020 saria. Azken honen bitartez, telefono deiak egin zaizkie konfinamenduan bakarrik bizi ziren adinekoei.\nBete den beste konpromisoetakoa da iazko urtearen amaieran San Martin adineko zentro berria (BIZAN) inauguratu zela.\nAlkateak Etxean Laguntzeko Zerbitzua ere nabarmendu du mendekotasuna duten adinekoei etxean laguntzeko eta, hartara, komunitatean parte har dezaten errazteko baliabide gisa. “Etxean Laguntzeko Zerbitzuaren aurrekontua duela sei urte sartu ginenean zuenaren halako sei da ia. 2015ekoa baino sei aldiz handiagoa da ia. Gure adinekoen aldeko apustu garbia. Ekintzak dira, ez hitzak”.\nEguneko arreta-zentroetako itxarote-zerrendak desagertzea\nHalaber, Gorka Urtaranek gogorazi duenez, eta hartutako konpromisoa betez, udal gobernuak zorroari buruzko dekretuak ezarritako eskumenen berrantolaketa bultzatzea adostu zuen aldundiarekin. Bultzada horri esker, Gasteizek etxebizitza komunitarioetan 25 plaza gehiago ditu eta 40 gehiago eguneko arreta zentroetan, eta horiei Berpizkundearen plazako eguneko arreta-zentroan sortuko direnak gehitu behar zaizkie. Ildo horretan, gobernu-taldearen helburua eguneko arreta-zentroetako itxarote-zerrenda desagertzea dela iragarri du alkateak\nHaur eta Nerabeentzako Tokiko Plana, hau da, egoerarik ahulenean dauden haur eta nerabeei arreta egokia emateko abian jarri beharreko ekintzak jasotzen dituen bide-orria, % 75ean gauzatuta dago\nAgenda gasteiztarraren beste konpromisoetako bat gizartetik baztertuta geratzeko arriskua duten pertsonei arreta ematea da. Azken urteotan nabarmen igo da bizitegi-bazterketa bizi duten pertsonen larrialdi-egoerei aurre egiteko etxebizitzen kopurua. Agintaldi honetan, 34 leku izatera igo da. Gainera, 21 Zabalguneko etxebizitzak bizitegi-bazterketa bizi duten familiei alokairuan esleitzeko prozedurari esker, beste 8 etxebizitza gaitzen ari dira, eta guztira 15 etxebizitza izango dira baliagarri.\nBerdintasun Planak eta indarkeria matxistari aurre egiteko borroka ere alkateak azaldutako konpromisoetakoak izan dira, hiri plural eta inklusiboa izateko, non identitate eta orientazio guztiek leku izan dezaketen.\nGarbiketa eta hondakinen kudeaketa ere izan ditu hizpide, kontrata berriak ekarriko dituen hobekuntzekin. Halaber aipatu ditu hirian segurtasuna hobetzeko emandako pausuak.\nGorka Urtaranek Kultura Sailaren ahalegina ere nabarmendu du, kultura sektorearentzat bereziki zailak izan diren hilabeteetan. Alkateak Kultura Bizia plataformari emandako laguntza gogoratu du, Iradier Arenan —Euskadiko, Arabako nahiz Gasteizko erakundeekin elkarlanean— kultura-programazio zabala garatzen ari baita horri esker. Hezkuntzaren eta euskararen arloan emandako pausuen berri ere eman du.\nUdalaren instalazioak eta espazio publikoa berritzea\nAzken hamabost urteetan 75 udal eraikin eta instalazio berriri eman zaie alta (gizarte-etxeak, futbol-zelaiak, pilotalekuak, haur-eskolak, enpresa-mintegiak, auzokoentzako lokalak….). Ia denbora tarte berean, urbanizatutako azalera % 40 handitu da, hiria Salburua, Zabalgana eta Aretxabaletarantz hedatu baita. Bi datu adierazgarri horiek kontuan harturik, alkateak azpimarratu egin du gero eta handiagoa dela erakinak, instalazioak, kaleak eta parkeak onik zaintzeko beharra.\n“Ekitaldi honetan 7,2 milioi soberakineko dirua ere baliatu dugu herritarrek gehien eskatzen dituzten elementuak mantentzeko: udal eraikin eta instalazioetako inbertsioak, kaleen asfaltoa berritzea, zuhaitz-inausketak, espazio publikoko argiztapena hobetzea eta pandemiak gehien kaltetutako sektoreei laguntzea. Aurtengoa apartekoa izan da kudeaketa ekonomiko arduratsuari esker, eta denboran zehar jarraitu beharko luke” azpimarratu du alkateak.\nKirol eta osasun arloko ekintzei dagokienez, Gasteiz Sleep Smart City proiektua eta kirol-instalazioak hobetzeko inbertsio-ahalegina aipatu ditu Gorka Urtaranek.\nHerritarrek aurkeztutako proiektuak, guztiak eginda edo martxan\nHerritarrek Vitoria-Gasteiz Hobetuz programaren bitartez aurkeztutako proiektuen betetze-mailari dagokionez, alkateak gogorarazi du lehenengo bi edizioetako proiektu guztiak gauzatuta daudela edo gauzatzen ari direla.\nAlkatearen ustez, XXI. mendeko hiriaren ardatzetako bat da konbinazio harmonikoa izatea industria-aztarna handia duen tokiko ekonomiaren eta ekonomia berdearen aldeko apustua egiten duen hiriaren artean.\n“2020. urtea parentesi bat da, guztion osasuna izan baita lehentasuna. Orain, 2021eko udan, indarberritu egin behar dugu: bada baikorra izateko arrazoirik, zuhurtziaz ari gara bizitza-soziala, aisialdia eta kultur jarduerak berreskuratzen. Azken hamabi hilabeteetan, Orain Gasteiz Planaren lehentasunetako bat izan da tokiko ekonomiari, gure industriari, merkataritzari eta ostalaritzari laguntzea” gogorarazi du alkateak.\nEkonomia Sustapenerako Sailak 3.81 milioi euroko aparteko funtsa bideratu du ehun ekonomikora, eta enplegua sustatzeko neurrien bitartez, 445 lanpostu sortzen lagundu du pandemia hasi zenetik.\n“Testuinguru ekonomiko benetan zail batean, diru-sarrera publikoen arloko ziurgabetasun handia eta pandemiari lotutako gastuen igoerarekin, pentsatu dugu ezinbestekoa zela udal gobernu serio eta zorrotza izatea” azaldu du Gorka Urtaranek. Berak azaldu duenez, 2020an 38 milioi euro murriztu dira diru-sarrerak, eta pandemiarekin lotutako gastuak, berriz, 23,12 milioi euro igo dira.\nZailtasun objektibo horiek gorabehera, lortu egin dugu aurrekontu-egonkortasunaren helburuak betetzea, hornitzaileei ordaintzeko batez besteko epea betetzea (20,71 egun), zor publiko biziaren gehieneko mailen oso azpitik egotea eta gastu-araua betetzea.\nBeste erakunde batzuekin hitzarmenak egitea hirira inbertsioak ekartzeko.\nEkonomia kudeaketarekin lotuta, ekintza hauek ere aipatu ditu: Iruzur Fiskalaren kontrako Plana 2021-2023, zeinen bidez hiru urte horietan 10.5 milioi euro lortu nahi diren; Elkarrekin Podemos taldearekin lortutako aurrekontu-akordioa, hiriko inbertsioak finantzatzea xede udalaren lurzoru-ondarea saltzeko eragiketak zehazteko; hiriburutza kanona, 40 milioi euro lau urtean; foru-kanona, 2,5 milioi euro urtean lurraldean eragina duten inbertsioetarako; eta beste erakunde batzuekin egindako hitzarmenak hirira inbertsioak ekartzeko.\nAtal honetan, berriki CONAMAn aurkeztu den Vitoria-Gasteiz Green Deal planarekin ematen ari diren aurrerapenak azpimarratu nahi izan ditu alkateak. “Zientzian oinarritutako plana. Zientziak lagunduko digu pandemiatik ateratzen, eta zientziak emango dizkigu eredu ekonomiko berrian ondo kokatzeko gakoak. Orain, inoiz baino gehiago, munduak eredu ekonomiko iraunkorrago eta “berdeago” baterako trantsizioaren alde egiten du. Europako ekimen nagusiekin bat gatoz eta norabide egokian pausoak ematen ari gara “.\nCovid-19ari aurre egiteko Udalak baliatu dituen 23,12 milioi euroek eskatu duten ahalegin ekonomiko handia azpimarratu du alkateak\nKategoriak: Prentsa oharrak — Etiketak: 12 milioi euro, Covid-19ari aurre egitea, Gorka Urtaran, koronabirusa — Komunikazio Zerbitzua / Servicio de Comunicación — 12:44\nPandemiaren kontrako borrokan buru-belarri aritu direnei omenaldia egingo zaiela udazkenean, iragarri du Gorka Urtaranek\nGasteizko Udalak Covid-19ri aurre egiteko abian jarritako ekimenen balantzea egin du alkateak udal politikaren inguruko debate orokorreko mintzaldiaren lehen partean. Datu bat nabarmendu du Gorka Urtaranek: pandemia hasi zenetik, 23,12 milioi euro bideratuak ditu Udalak Covid-19ari eta horren ondorioei aurre egitera. Orain Gasteiz Planeko hogeita hamar neurrien bitartez eman zaio bide ahalegin ekonomiko horri, eta aurrekontuan jasotako hainbat ekimen eta proiektu gehitu zaizkie horiei.\n“Zailtasunik izan bada ere, eta izan da, Udalean, maila eman dugu. Ondo egindakoak eta akatsak gorabehera, pandemiari aurre egiteko baliabideak jarri ditugu”, adierazi du alkateak, pandemia hasi zenetik aste gutxira Orain Gasteiz Plana bezalako tresna bat edukitzearen garrantzia azpimarratu du. Urtebete geroago, plan horren % 80 gauzatua dago jada, eta hartutako konpromiso guztiak urtea bukatu aurretik bete ahal izango direla aurreikusten du alkateak. Hiru lehentasunetan zentratutako konpromisoak izan dira: osasuna babestu, pertsona guztien ongizatea bermatu eta gure ekonomia aldeztu.\nAlderdi bat nabarmentzen da Covid-19ari aurre egiteko baliatu diren 23,12 milioi euroen banaketan, politika sozial eta soziosanitarioena. Izan ere, arlo horretan hainbat laguntza emateko baliatu dira 15 milioi euro baino gehiago. Ekonomia lokala garatzeko zuzeneko laguntzetara bideratu dira ia 4 milioi euro; besteak beste, merkataritzarako, ostalaritzarako edo enplegua sortzeko dirulaguntzetara. Beste 3,7 milioi euro gehitu behar zaizkio kopuru horri, pandemiak gehien kaltetu dituen sektoreentzako laguntza fiskalak direla eta. Pandemiaren ondorioz beren jarduerak bertan behera utzi behar izan zituzten kulturaren eta kirolaren arloetara 1,5 milioi euro bideratu dira.\nHau da burututako jardueren banaketa ekonomikoa:\nOmenaldia, pandemiaren kontra borrokatu direnei\nAlkatearen ustez, pandemiaren kontrako borroka, administrazio publikoen lehentasuna izateaz gain, gizarte osoaren ahalegina izan da. Batez ere osasun-langile guztiena, zeini esker ona helarazi baitie berriro ere. “Pandemiaren kontrako borrokan buru-belarri aritu direnei omenaldia egingo geniela agindu genuen orain urtebete; pandemiaren bilakaerak oraingo joerari eusten badio, urteko azken hiruhilekoan egingo dugu, ongi merezia baitute”, adierazi du Gorka Urtaranek.\nArgiro erakusten dute datuek nolako ahalegina egin den: 210.000tik gora txerto jarri dira Arabako Erakunde Sanitario Integratuan; dagoeneko, 90.000 inguru pertsonak txerto osoa hartua dute, eta beste 120.000 pertsonak lehen dosia. “Bizitzak salbatzen dituzten zenbakiak dira, geure bizitza berreskuratzen lagunduko diguten zenbakiak”, nabarmendu du alkateak.\nGasteizen Covid-aren eraginez hildako 618 pertsonak ere gogoan izan ditu Gorka Urtaranek, eta haien senideak. “Ez ditugu ahazturik. Haien oroigarri iraunkorra izango da irailean inauguratutako Sempervirens espazioa”, adierazi du alkateak.\nGorka Urtaran: “Dugun onena emateko unea da, eta hiriaren alde ahalegin betean lan egitekoa, ideologia hau partekatuz: Vitoria-Gasteiz”\nKategoriak: Prentsa oharrak — Etiketak: "Akordioen lekuan” lana, Gerardo Armesto, Gorka Urtaran — Komunikazio Zerbitzua / Servicio de Comunicación — 12:30\nGerardo Armesto gasteiztarraren “Akordioen lekuan” lanaz baliatu da alkatea zinegotziei akordioak lot ditzaten eta ekarpen positiboak egin ditzaten eskatzeko.\nUdal politikari buruzko eztabaida orokorra egiteko hirugarren osoko bilkura ezohiko moduan hasi da. Izan ere, alkateak Gerardo Armesto Larzabal artista eta irakasle gasteiztarraren “Akordioen lekuan” izeneko lana aurkeztu du, zeina udalaren arte garaikideko funtsen barruan baitago. Lan horren bitartez, Gorka Urtaranek “udal politika orokorraren gaineko eztabaidari begira” duen “asmo nagusia irudikatu nahi izan du.\nHasteko, hiriak dituen erronka nagusiak identifikatu ditu alkateak, “diagnostiko errealista eta hurbilekoa eginez“. Orobat, udal zerbitzuen jardunaren eta pandemiak sortutako beharrei heltzeko inbertsioen berri eman du, eta Agenda Gasteiztarrean jasotako ekintzen betetze-mailaren kontu ere eman du. Ondoren, talde politikoekin adostu nahi dituen erronkak jarri ditu mahai gainean, “zerbitzu publikoen, ekonomia lehiakorraren eta ingurumen-iraunkortasunaren alorretan erreferentziazko superhiria bihurtzeari begira“.\n“Gasteizen alde jo eta ke lan egin dezagun aukeratu gaituzte gure bizilagunek Udalbatza osatzen dugun hogeita zazpi pertsonok. Udalaren gurpilera igotzen garenean, pedalei gogoz eta erritmo bizian eragiteko da, hurrengo belaunaldiari lekukoa eman arte. Balia dezagun udalbatzan gauden denbora dugun onena emateko. Ekarpen positiboak egiteko“, nabarmendu du alkateak; izan ere, uste osoa du “dugun onena emateko unea” dela, eta “hiriaren alde ahalegin betean lan egitekoa. Alkatea naizen aldetik, oso argi dut nire ideologia Gasteiz dela. Parteka dezagun ideologia hori“.\nGainera, Gorka Urtaranek akordioetara heltzeko borondatea berretsi du, “erantzukizunez eta eskuzabaltasunez jokatuz. Osoko bilkura hau guztien ongiaren aldeko konpromiso pertsonala hartzeko lekua bihur dezagun. Bihur dezagun osoko bilkura hau irrikatzen ditugun akordioak lortzeko leku, pandemiaren ondoren Gasteizerako garai oparoa argitu dezaten”.\nAlkateak proposatutako akordioak\nBere hitzaldian, Gorka Urtaranek akordiorako zenbait erronka eta gai aletu ditu. Zehazki, zahartzeari aurre egiteko udal zerbitzuen sare jasangarri bat osatzeko akordioa; bizitegi-bazterketako egoeran dauden familia ahulei arreta emateko akordioa, legez kanpoko okupazioari kontra eginez; udalaren inbertsio-ahalmena hobetzeko akordioa, aurrezpen garbia handituz; auzoen, instalazioen eta espazio publikoaren mantentzea bermatzeko; Hiri Antolamenduko Plan Orokor berria onartzeko, hiri industriala eta hiri berdea batuko dituena, eta hiriak mugikortasun iraunkor, seguru eta karbonorik gabekoa edukitzeko ordenantza berria izan dezan.\nGorka Urtaranek, halaber, adostasuna eskatu du Forondako aireportua eta industria logistiko eta aeronautikoa sustatzeko VIAP proiektua abian jartzeko, eta Miñaoko parke teknologikoaren azalera handitzeko, enpresa berriak erakartzeko aukera izan dezan.\nGaratu beharreko ekimen zehatzak\nAlkateak ekimen zehatzak identifikatu ditu udalaren ahalegina areagotzearren, gasteiztarren osasuna zaintzeko, adinekoentzako eguneko arreta-zentroetako itxarote-zerrendak desagerrarazteko eta bizitegi-bazterketa egoeran dauden pertsonentzako ostatu-baliabideak handitzeko, besteak beste.\nAlkateak nabarmendu dituen ekintzen artean fabrikazio aurreratuko zentroaren abiaraztea dugu, baita startup enpresen azeleragailuarena ere, proiektu berritzaileak erakartzearren; tokiko ekonomia ehunari laguntzen jarraitzeko asmoa ere aipatu du, eta Gasteiz 2030erako karbonoan neutro diren lehen 100 hiri europarretako bat bihurtzea.\nEnergia berriztagarriak bultzatzeko plan bat ere jarri du mahai gainean Gorka Urtaranek, eguzki-energiaren bidez 120 megawatt sortuko dituena, bizikletentzako sarea mantendu eta zabaltzeko plan berezia, eta Herrandarren kaleko korridore berdea sortzea.\nGerardo Armestoren “mahaia”\nMahaiak, objektu misteriotsu gisa, ez dira inguruan esertzeko mahaiak, plataforma-mahaiak dira, elkarretaratze batean mugitzeko espazioak, elkarretaratze lasai, magiko, baketsuetarako. Irlatxoak dira, non ez baita pilatzeko aukerarik. (…) Akordioen lekua hurrengo urratsa da; bertan komunikazioa agertzen da, ez da pertsona bakarrarentzako uhartetxoa, egoteko gela bat baizik, hiru aulki daude, eta espazioaren partiketak txoko babestuak sortzen ditu. Leku lasaia da niretzat. Nire koadernoan idatzi dut: ezer txarrik gerta ez daitekeen irlatxoa.\nHerritarrek parte hartzeko Hobetuz programak 200 proposamen jaso ditu orain arte\nKategoriak: Prentsa oharrak — Etiketak: 200 proposamen, Borja Rodríguez, Hobetuz programa — Komunikazio Zerbitzua / Servicio de Comunicación — 11:59\nIdeiak aurkezteko epea datorren astelehenera arte egongo da irekita, baina dagoeneko aurreko edizioan baino 30 proiektu gehiago ditu Udalak mahai gainean\nAurrekontu parte-hartzaileen Gasteiz Hobetuz programak, zeina Udaleko Partaidetzaren eta Gardentasunaren Zerbitzuak sustatzen baitu, 200 proposamen jaso ditu gaur arte. Aurreko edizioaren aldean handitu egin da kopurua, orduan 170 jaso baitziren. Ekainaren 28ra arte (astelehena) jarraituko du zabalik proposamenak aurkezteko epea.\nHerritarren Partaidetzaren zinegotzi Borja Rodríguez: “Aurtengo edizioa arrakastatsua izaten ari da parte-hartzeari dagokionez, eta oraindik bada ekarpenak egiteko denborarik. Gasteizko bizilagunak dituzten ideiak aurkeztera animatu nahi ditut. Hiria hobetu nahi dugu, haien proposamenak entzunez. Eskaerak gauzatzeko 3 milioi euroko aurrekontua erreserbatu dugu”.\nHobetuz aurrekontu parte-hartzaileak egiteko programa da, eta hari esker herritarrek erabaki dezakete Gasteizko aurrekontuko 3 milioi euro zertara bideratzen diren. Azken batean, zuzeneko demokraziarako tresna da, gasteiztarrek zuzenean erabaki dezaten zertan inbertitu nahi duten udal aurrekontua.\nAurtengo edizioan, maiatzaren 3tik ekainaren 28ra arte aurkez ditzakete proposamenak herritarrek. Proiektuak balioesten direlarik, urriaren 4an argitaratuko dira udalaren webgunean, herritarrek azarotik aurrera gustukoenak aukeratzerik izan dezaten. Bozketak online edo aurrez aurre egin ahalko dira, herritarrei laguntzeko bulegoetan (gizarte-etxeetan zein San Antonio kaleko bulegoan), San Martineko bulego teknikoetan, eta, lehen aldiz, adinekoentzako zentro soziokulturaletan.\nAurreko edizioetan bezala, zenbait haztapen-irizpide ezarri dira: belaunaldien arteko bizikidetza, genero-berdintasuna,eta kultura aniztasuna eta/edo dibertsitate funtzionala. Aurten hiru irizpide berri gehitu dira: talde ahulenen gizarte-inklusioa, iraunkortasuna eta ingurumenaren babesa, eta arrakala digitala txikitzea.\nHobetuz programak badu beste berritasunik: hiriko haurrek ere parte hartu ahalko dute programan, eta udal aurrekontuko 200.000 euro zertan gastatu erabaki. Gainera, lehen aldiz, aurrekontu osoaren % 20 jarduera-programetara bideratuko da, eta gainerako % 80a inbertsioetara.\nKategoriak: Oharrak — Komunikazio Zerbitzua / Servicio de Comunicación — 10:11